EÚ podľa Junckera urobila historickú chybu so Severným Macedónskom a Albánskom

Po zablokovaní rokovaní zavládla všeobecná frustrácia a sklamanie.

BRUSEL. Európska únia urobila "historickú chybu", ktorá môže destabilizovať Balkán. V piatok na to upozornili viacerí vysokopostavení predstavitelia vrátane predsedu Európskej komisie Jeana-Clauda Junckera, keď malá skupina krajín vedená francúzskym prezidentom Emmanuelom Macronom znovu zablokovala prístupové rokovania Severného Macedónska a Albánska s EÚ. Dvadsaťosem lídrov členských krajín EÚ sa v noci na piatok nedohodlo na otvorení oficiálnych prístupových rokovaní s Tiranou a so Skopje. Proti bol napríklad spomínaný francúzsky prezident Macron. Otvorenie prístupového procesu s kandidátskymi krajinami si vyžaduje jednomyseľný súhlas všetkých členov EÚ. Po zablokovaní týchto rokovaní zavládla všeobecná frustrácia a sklamanie, predovšetkým medzi východoeurópskymi krajinami, ktoré horlivo presadzovali rozšírenie EÚ, napísala tlačová agentúra AFP. Lídri sa ocitli v slepej uličke po siedmich hodinách vášnivých zákulisných diskusií na summite v Bruseli - Francúzsko ako jediné odmietlo Severné Macedónsko, ale v odmietavom postoji voči Albánsku sa k Francúzsku pridali aj Dánsko a Holandsko. "Je to veľká historická chyba a dúfam, že je iba dočasná a že sa ako historická chyba nevryje hlboko do kolektívnej pamäti," povedal šéf Európskej komisie Jean-Claude Juncker. Komisár pre rozšírenie EÚ Johannes Hahn, ktorý tlačil obe krajiny k reformám, aby boli v súlade s normami EÚ, vyhlásil, že týmto sa poškodila dôveryhodnosť Únie "nielen na západnom Balkáne, ale aj mimo neho". "Toto je zdrojom mimoriadneho sklamania," napísal Hahn v tweete. "Neuznanie dokázateľného pokroku bude mať negatívne následky vrátane rizika, že západný Balkán sa destabilizuje, čo sa naplno odrazí aj na EÚ," vysvetlil. Prezident Severného Macedónska Stevo Pendarovski vyzval občanov svojej krajiny, aby pokračovali v reformách aj napriek sklamaniu. Minister zahraničných vecí Nikola Dimitrov zasa vyzval EÚ, aby jasne povedala, aké má pravé úmysly. "Ak už nie je zhoda na európskej budúcnosti západného Balkánu..., občania si to zaslúžia vedieť," dodal v tweete. Nemecká kancelárka Angela Merkelová vyhlásila, že lídri EÚ by sa mali znovu touto záležitosťou zaoberať ešte pred summitom s lídrami západného Balkánu, ktorý sa bude konať v chorvátskej metropole Záhreb na jar budúceho roka.


Erdoganovi hrozia predčasné voľby. Chcú ich koaliční spojenci

Pôvodne sa mali parlamentné voľby v Turecku konať v novembri 2019.

ANKARA. Turecký vicepremiér Bekir Bozdag v utorok oznámil, že vládna strana AKP zvažuje výzvy na predčasné prezidentské a parlamentné voľby. S návrhom prišla nacionalistická strana MHP, ktorá je spojencom prezidenta Recepa Tayyipa Erdogana. Pôvodne sa mali voľby konať v novembri 2019, líder nacionalistov Devlet Bahceli ich však navrhol posunúť na 26. augusta 2018. Podľa jeho názoru totiž "nie je dôvod na ďalší odklad".V dôsledku minuloročného referenda prejde Turecko z parlamentného na prezidentský systém, ktorý kumuluje väčšie právomoci v rukách prezidenta. Zmena vstúpi do platnosti po najbližších voľbách.


Rusko chystá vlastnú cudzineckú légiu, píšu ruské médiá

MOSKVA. Ako cestu k ľahšiemu nasadeniu ruských vojakov do bojov v zahraničí a aj k vytvoreniu ruskej cudzineckej légie vidia ruské listy Vedomosti a RBK v pondelkových úvodníkoch vládny návrh novely o vojenskej službe predložený parlamentu.  Až doteraz Moskva popierala nasadenie ruských vojakov na strane separatistov v Donbase na Ukrajine a tvrdila, že ide o "dobrovoľníkov", prípadne o vojakov "na dovolenke". Takéto eufemizmy po schválení novely v parlamente už nebudú potrebné. "Posledné tiahnutie a hybridné vojny ukázali, že mnohí ruskí vojaci sú ochotní riskovať život kvôli štátnym záujmom, ale súčasne požadujú od štátu záruky pre prípad smrti, ťažkého zranenia či zajatia. Nechcú byť žoldniermi-rekreantmi či zamestnancami súkromných vojnových firiem, ak ich rodinám bude hroziť strata príjmov a dávok od štátu v prípade smrti alebo invalidity živiteľa, "zdôraznili Vedomosti. Novela má podľa denníka "zúžitkovať skúsenosť posledných vojenských ťažení" a "zjednodušiť prevedenie špeciálnych operácií regulérnymi armádnymi jednotkami".  Nový zákon zlegalizuje krátkodobé - teda polročné až ročné - kontrakty s vojakmi plniacimi "zvláštne úlohy" vo vlasti alebo v cudzine. Súčasne týmto vojakom udelí všetky práva a výsady. V praxi to môže znamenať, že doterajšie "výnimočné" a "jedinečné" vojnové akcie sa môžu stať úplne typickými. Moskva by podľa denníka mohla vojakov s krátkodobými kontraktmi nasadiť napríklad v prípade prieniku islamských radikálov z Afganistanu do Tadžikistanu alebo Uzbekistanu, alebo v Líbyi. Nasadenie armády proti medzinárodnému terorizmu pritom ani nevyžaduje súhlas hornej komory parlamentu. Podnikateľský list RBK cituje expertov, podľa ktorých nový zákon tiež môže zlegalizovať ruských žoldnierov už bojujúcich v Sýrii v počte asi 2500 mužov, väčšinou bývalých vojakov, a to za peniaze zo štátnej pokladnice. Podľa odhadu RBK ide o sumu siahajúcu od 5,1 miliardy po 10,3 miliardy rubľov (asi 73 až 148 miliónov eur).


Kažimír: Momentálne nepracujeme na znížení DPH v cestovnom ruchu

Slovensko je jednou z troch európskych krajín, ktoré nemajú zníženú sadzbu na služby v cestovnom ruchu.

BRATISLAVA. Ministerstvo financií momentálne nepracuje na znížení sadzby dane z pridanej hodnoty (DPH) na služby v cestovnom ruchu. Po stredajšom zasadnutí vlády to uviedol minister financií Peter Kažimír (Smer-SD). "Nepracujeme na takomto koncepte," konštatoval Kažimír. Zníženie sadzby DPH na služby v cestovnom ruchu pritom už dlhšie požaduje Zväz cestovného ruchu (ZCR) SR. Najnovšie túto požiadavku vzniesli predstavitelia zväzu v utorok (6. 3.) na tlačovej konferencii v Bratislave. "Potrebujeme niekoľko zásadných zmien. Napríklad jednou z nich by mohlo byť zníženie sadzby dane z pridanej hodnoty (DPH)," uviedol prezident ZCR SR Marek Harbuľák. Slovensko je totiž podľa zväzu jednou z troch európskych krajín, ktoré nemajú zníženú sadzbu na služby v cestovnom ruchu. Predstavitelia zväzu argumentovali, že subjekty pôsobiace v cestovnom ruchu trápia príliš vysoké náklady. Napríklad aj vyššie príplatky za prácu v noci a počas víkendov, či ďalšie legislatívne opatrenia. To brzdí podľa ZCR SR investície v turizme a rast zamestnanosti. Cestovný ruch tak podľa zväzu stagnuje a služby v turizme prestávajú byť konkurencieschopné. Zväz preto navrhoval niekoľko opatrení a jedným z nich bolo aj zníženie sadzby DPH.


Šéf euroskupiny: O mojej budúcnosti je priskoro hovoriť

BRUSEL. Holandský predseda Euroskupiny Jeroen Dijsselbloem vyhlásil, že o jeho možnom zotrvaní vo funkcii po strate ministerskej funkcie rozhodnú ostatní ministri financií štátov eurozóny. Na čele Euroskupiny je spravidla jeden z ministrov financií štátov eurozóny, ale Dijsselbloem si funkciu po výsledku volieb v Holandsku nemusí udržať. Dijsselbloem pred zasadnutím Euroskupiny naznačil, že rokovania o zostavení novej vládnej koalície po minulotýždňových voľbách môžu trvať niekoľko mesiacov. Kým nevznikne nový kabinet, udrží si ministerskú funkciu a bude predsedať aj Euroskupine, teda zoskupeniu štátov EÚ platiacich eurom. Mandát šéfa Euroskupiny mu vyprší v januári 2018. "Či bude časový rozdiel medzi príchodom nového ministra (financií, pozn. TASR) a koncom môjho mandátu, to je ešte priskoro komentovať. Mali by sme to prebrať, keď nastane ten moment. Je na Euroskupine, aby rozhodla, ako chce postupovať," vyhlásil holandský minister financií. Situáciu však zamotali holandské voľby. Doterajšia koaličná Strana práce (PvdA), ktorej členom je Dijsselbloem, utrpela debakel a z doterajších 38 mandátov jej zostalo len deväť. V prípade, že sa v novej vláde stane ministrom niekto iný, núkajú sa tri možnosti. Členovia eurozóny môžu ponechať Dijsselbloema na poste do konca funkčného obdobia aj keby nebol ministrom. Prípadne by ho mohol nahradiť minister financií z práve predsedajúceho štátu Rady EÚ, ktorým je tento polrok Malta a od júla Estónsko. Ďalšou možnosťou je, že by Dijsselbloem sám z funkcie odstúpil pred koncom mandátu. Vtedy by si museli štáty eurozóny zvoliť nového predsedu alebo fungovať dočasne bez lídra. Ministri financií eurozóny dnes vyhodnotia implementáciu rozpočtov v štátoch Euroskupiny a celkovú rozpočtovú situáciu. Zhodnotia upravené rozpočty Španielska a Litvy, ktoré pôvodne neboli v súlade s pravidlami Paktu stability a rastu. Na programe bude opäť Grécko a jeho reformný program, od ktorého sú závislé financie z tretieho záchranného balíka. Ďalším bodom bude debata o penzijných systémoch štátoch eurozóny.


Vzťahy Moskvy a Paríža sa vyvíjajú napriek ťažkostiam, povedal Putin Macronovi

Ruský prezident poukázal na to, že obchod medzi oboma krajinami narástol o približne 25 percent v roku 2017.

PETROHRAD. Vzťahy medzi Moskvou a Parížom sa vyvíjajú aj napriek ťažkostiam, uviedol vo štvrtok ruský prezident Vladimir Putin na stretnutí so svojím francúzskym náprotivkom Emmanuelom Macronom v Konstantinovskom paláci v Petrohrade, kde sa koná Medzinárodné ekonomické fórum. "Chcel by som sa vám poďakovať za to, že ste prijali naše pozvanie na účasť na petrohradskom fóre... Využijeme túto príležitosť, aby sme dôkladne diskutovali o bilaterálnych vzťahoch, ktoré sa napriek všetkým súčasným problémom vyvíjajú a náš obchod stále rastie," povedal Putin, ktorého citovala agentúra TASS. Ruský prezident poukázal na to, že obchod medzi oboma krajinami narástol o približne 25 percent v roku 2017 "a rastúci trend je stále aj v prvých mesiacoch roka 2018". Macron povedal, že Paríž a Moskva môžu naďalej udržiavať dialóg a hľadať riešenia globálnych problémov, akým sú situácia na Ukrajine, na Blízkom východe, v Iráne a Sýrii. "Sme krajinami, ktoré majú osobitné postavenie ako stáli členovia Bezpečnostnej rady Organizácie Spojených národov, máme tiež hlboké historické väzby, ako aj väzby v oblasti medzinárodnej politiky," dodal Macron.


Krajiny Únie čelia neistote, musia si udržať konkurencieschopnosť

Na podporu rastu je dôležité využívať "všetky politické nástroje".

BRUSEL. Prvý raz za takmer desaťročie sa očakáva, že ekonomiky všetkých členských štátov EÚ budú rásť počas celého trojročného prognózovaného obdobia - 2016, 2017 a 2018. Napriek tomu krajiny únie čelia veľkej neistote. Upozornil na to dnes eurokomisár pre hospodárske a finančné záležitosti, dane a clá Pierre Moscovici v súvislosti s aktuálnou zimnou prognózou Európskej komisie (EK). Na podporu rastu je podľa neho dôležité využívať "všetky politické nástroje". Podpredseda Komisie Valdis Dombrovskis, ktorý je zodpovedný za finančnú stabilitu, finančné služby a úniu kapitálových trhov skonštatoval, že v týchto neistých časoch je dôležité, aby si európske ekonomiky udržali konkurencieschopnosť a boli schopné sa prispôsobiť meniacim sa okolnostiam. "Treba pokračovať v štrukturálnych reformách a musíme sa zamerať na inkluzívny rast, aby sme dosiahli, že oživenie pociťujú všetci," upozornil Dombrovskis. Dodal, že pri raste inflácie z nízkych úrovní nemožno očakávať, že aktuálny menový stimul bude trvať donekonečna. Preto by krajiny s vysokým deficitom a dlhom mali pokračovať v ich znižovaní, aby sa stali odolnejšími proti hospodárskych otrasom. Komisia očakáva rast HDP v eurozóne na úrovni 1,6 % v tomto roku a 1,8 % v roku 2018. Oproti jesennej prognóze sú to trochu lepšie čísla (2017 - 1,5 %, 2018 - 1,7 %), vďaka lepšej výkonnosti ako sa očakávalo v druhej polovici roku 2016 a robustnému štartu v roku 2017. Rast HDP v EÚ ako celku by mal mať podobnú tendenciu. Podľa očakávaní by mal v tomto a budúcom roku dosiahnuť úroveň 1,8 %. Jesenná prognóza udávala 1,6 % pre rok 2017 a 1,8 % pre 2018. Vyhliadky rastu rozvinutých ekonomík mimo EÚ sa v posledných mesiacoch zlepšili, najmä v dôsledku očakávaní vyplývajúcich z fiškálneho stimulu v USA, ktoré viedli k vyšším dlhodobým úrokovým sadzbám a zhodnoteniu amerického dolára. Rast v rozvíjajúcich sa trhových ekonomikách sa pravdepodobne do roku 2018 stabilizuje. Po slabých výsledkoch v roku 2016 by to celkovo mohlo pomôcť vývozu tovarov i služieb z krajín EÚ. Na druhej strane obzvlášť vysoká neistota vyplýva z viacerých faktorov. Nie sú ešte jasné zámery novej americkej vlády v kľúčových politických oblastiach, EÚ bude v tomto roku čeliť viacerým kľúčovým voľbám a blížia sa aj rokovania s Londýnom o brexite. Z hľadiská celkového pomeru rizík sa predpokladá menej priaznivý vývoj. V krátkodobom horizonte by fiškálny stimul v USA mohol výraznejšie ovplyvniť rast. Zo strednodobého hľadiska riziká pre prognózu rastu vyplývajú z dôsledkov nedávnych kríz, výsledku hlasovania o brexite, potenciálnych rušivých zásahov v obchode, rýchlejšieho sprísňovania menovej politiky v Spojených štátoch, čo by negatívne zasiahlo rozvíjajúce sa trhové ekonomiky. Obavy má EÚ aj z prípadných dôsledkov vysokého a zvyšujúceho sa dlhu v Číne.


Kim zatvorí svoj jadrový testovací areál, pozve expertov aj  novinárov

Severná Kórea tiež zosúladí svoje časové pásmo s Južnou Kóreou.

SOUL. Severokórejský vodca Kim Čong-un prisľúbil, že jeho krajina v máji uzavrie svoj jadrový testovací areál a pozve expertov a novinárov z Južnej Kórey a USA, aby tento proces sledovali. Oznámil to v nedeľu úrad juhokórejského prezidenta. Zatvorenie strediska Pchunggje na severovýchode KĽDR by mohlo prísť ešte pred kľúčovými rokovaniami Kima s americkým prezidentom Donaldom Trumpom, ktoré sa očakávajú na prelome mája a júna. Nie som človekom, ktorý by vypálil jadrové zbrane na Južnú Kóreu, Pacifik alebo Ameriku. Súčasne však naďalej panujú pochybnosti, či sa Severná Kórea úplné vzdá svojich jadrových zbraní, píše agentúra AP. Kim hovoril o uzavretí jadrového skúšobného areálu na piatkovom summite s juhokórejským prezidentom Mun Če-inom, s ktorým ohlásili kroky smerujúce k oficiálnemu ukončeniu kórejskej vojny a zbaveniu Kórejského polostrova jadrových zbraní. Vodca Severnej Kórey sa tiež vyjadril optimisticky o svojej pripravovanej schôdzke s Trumpom, povedal v nedeľu novinárom Munov hovorca. "Len čo začneme rozhovory, Spojené štáty spoznajú, že nie som človekom, ktorý by vypálil jadrové zbrane na Južnú Kóreu, Pacifik alebo Ameriku," citoval hovorca Kim Čong-una, ktorý podľa neho dodal: "Ak budeme mať časté stretnutia, budeme budovať dôveru so Spojenými štátmi a dostaneme prísľuby ukončenia vojny a zmluvy o neútočení, prečo by sme si potom ponechali jadrové zbrane a žili v ťažkostiach?" Severná Kórea tento mesiac oznámila, že pozastavila všetky skúšky jadrových zbraní a medzikontinentálnych balistických striel a plánuje uzavrieť svoj areál nukleárnych testov. Následne sa objavili správy, že najsevernejší z testovacích tunelov v areáli Pchunggje je podľa niektorých analytikov po šiestej a dosiaľ najsilnejšej jadrovej skúške KĽDR zo septembra minulého roka príliš nestabilný na to, aby v ňom vykonávali ďalšie podzemné explózie. Kim Čong-un podľa juhokórejského hovorcu v piatok reagoval aj na tvrdenia, že uzavretý bude len tento tunel a poškodené časti areálu. "Niektorí hovoria, že rušíme len zariadenia, ktoré nefungujú, ale uvidíte, že sú v dobrom stave," citovala ho agentúra Jonhap. V stredisku Pchunggje sú podľa neho aj dva nové, väčšie tunely. Severná Kórea už v minulosti pozvala vonkajších pozorovateľov, aby boli svedkami demontáže jej nukleárnych zariadení, pripomína AP. V júni 2008 zahraniční novinári sledovali v prenose naživo zbúranie chladiacej veže v jadrovom komplexe Jongbjon, ku ktorému došlo rok po tom, ako KĽDR dosiahla s USA, Čínou, Japonskom, Ruskom a Južnou Kóreou dohodu o vzdaní sa jadrového programu výmenou za ekonomickú pomoc. Táto dohoda z tzv. šesťstranných rokovaní však napokon stroskotala, keď Pchjongjang odmietol súhlasiť s overovacími metódami, ktoré navrhli USA, a neskôr v máji 2009 vykonal svoju druhú jadrovú skúšku. Sever tiež zosúladí svoje časové pásmo s Južnou Kóreou. Severná Kórea si ho posunula o 30 minút dozadu, poznamenala BBC. Severná Kórea ustanovila nové časové pásmo 15. augusta 2015 - v deň 70. výročia oslobodenia Kórey od japonskej nadvlády a ukončenia druhej svetovej vojny v Ázii. Severná Kórea, Južná Kórea a Japonsko používali rovnaký čas od japonskej nadvlády nad ešte jednotnou Kóreou, ktorá trvala od roku 1910 do roku 1945. Používanie pchjongjanského času znamená skoncovanie s dedičstvom japonskej koloniálnej éry, uviedla v auguste 2015 severokórejská tlačová agentúra KCNA. Juhokórejský minister pre zjednotenie Čo Mjong-kjon vyhlásil, že Južná Kórea bude naliehať, aby sa prípravné rozhovory predstaviteľov Červeného kríža z oboch krajín o stretnutí rodín rozdelených kórejskou vojnou z rokov 1950-53 odohrali čo najskôr. Rozdelené rodiny by sa podľa plánov mali stretnúť v polovici augusta tohto roku. "Príprava schôdzok Červeného kríža, rovnako ako príprava stretnutí rozdelených rodín, si vyžaduje istý čas... obe sú na vrchole nášho zoznamu priorít," uviedol minister. Spresnil tiež, že k prípravným rozhovorom Červeného kríža by malo dôjsť už budúci mesiac. Južná Kórea tiež v nedeľu oznámila, že Kim Čong-un si želá diskutovať o normalizácii vzťahov s Japonskom. Úrad Mun Če-ina uviedol, že Mun poinformoval japonského premiéra Šinzóa Abeho o piatkovom summite. Mun oznámil Abemu, že na tomto medzikórejskom summite tlmočil túžbu Japonska normalizovať vzťahy so Severnou Kóreou, keď sa vyriešia záležitosti "z novodobých dejín". Podľa Munovho úradu Kim odpovedal, že je ochotný s Japonskom rokovať. Munov úrad neposkytol žiadne podrobnosti, ale podľa dostupných správ prezident na stretnutí s Kimom spomenul problém únosov japonských občanov Severnou Kóreou. Putin ocenil závery piatkového stretnutia a uviedol, že bude prispievať k upevňovaniu spolupráce na Kórejskom polostrove. "Moskva má záujem ďalej prispievať k vývoju praktickej spolupráce medzi Kórejskou ľudovodemokratickou republikou a Južnou Kóreou, predovšetkým prostredníctvom trilaterálnych enegretických a infraštruktúrnych projektov," uvádza sa vo vyhlásení Kremľa, o ktorom informovala agentúra TASS. "Odvážny záväzok" lídrov Severnej a Južnej Kórey ocenil v nedeľu aj pápež František, ktorý povedal veriacim na vatikánskom Námestí svätého Petra, že po oznámení "pozitívneho výsledku" summitu sa modlí, a pochválil aj cieľ oboch lídrov "vydať sa na cestu úprimného dialógu o Kórejskom polostrove bez jadrových zbraní". Pápež sa podľa svojich slov modlí, aby nádeje na mierovú budúcnosť "neboli zmarené" a aby mohla pokračovať spolupráca v prospech "milovaného kórejského ľudu a celého sveta".


SFZ predstavil novú súťaž, amatérske kluby zabojujú o Prezidentský pohár

BRATISLAVA. Vo futbalovom Slovenskom pohári - Slovnaft Cupe bude budúci rok známy najlepší slovenský profesionálny tím v pohárovej súťaži. V novej sezóne však bude známe aj najlepšie amatérske mužstvo, ktoré vzíde z nového projektu Slovenského futbalového zväzu (SFZ) s názvom Prezidentský pohár. Prezidentský pohár bude môcť získať do svojej vitríny až 38 tímov. Kluby sa do neho môžu prihlásiť najneskôr do 15. júla. Z Bratislavského futbalového zväzu môžu o pohár zabojovať víťazi 5. líg, tie totiž riadi oblastný futbalový zväz. Zo západoslovenského, stredoslovenského a východoslovenského zväzu sa majú právo prihlásiť do novej súťaže víťazi 6. líg. "Prihlásenie sa do súťaže je dobrovoľné. Ak sa víťaz oblastnej futbalovej súťaže neprihlási do pohára, právo štartu sa posúva na druhý tím v tabuľke. Ak sa ani ten neprihlási, miestenka pre danú oblastnú futbalovú súťaž prepadá," povedal pre futbalsfz.sk vedúci oddelenia riadenia súťaží Miroslav Richtárik. Nová súťaž, určená pre amatérske kluby, sa hrá vyraďovacím spôsobom na jeden zápas. Domáci tím je ten, ktorý v skončenej sezóne nazbieral vyšší počet bodov, prípadne ak sa porovnávajú mužstvá zo súťaží s rozdielnym počtom účastníkov, tak výhodu domáceho prostredia má klub s vyšším koeficientom. "Hlavná myšlienka Prezidentského pohára je zapojiť víťazov najvyšších oblastných futbalových líg do spoločnej celoslovenskej súťaže. Týmto chceme opäť zvýšiť propagáciu futbalu na Slovensku," ozrejmil Richtárik. Prvé zápasy pohára sú na programe 28. júla 2019, finále sa odohrá na budúci rok v júni. "Víťaz Prezidentského pohára získa prémiu 5000 eur, športový výstroj pre A-mužstvo v hodnote 3000 eur a zájazd pre 25 osôb na domáci zápas slovenskej reprezentácie," dodal Richtárik. 1. kolo: nedeľa 28. júla 2019 2. kolo: štvrtok 29. augusta 2019 štvrťfinále: 10. apríla 2020 semifinále: 1. alebo 8. mája finále: streda 3. alebo piatok 5. júna


Pellegrini nevie, kde je Fico. S riešením v strane nechce čakať do zimy

BRATISLAVA. Ani premiér Peter Pellegrini nevie, kde je šéf Smeru Robert Fico. Vyhlásil to v nedeľňajšej diskusnej relácii TV Markíza Na Telo s Michalom Kovačičom. Fico odišiel na súkromnú cestu po minulotýždňových voľbách do Európskeho parlamentu. Smer po 15 rokoch prehral voľby, keď získal približne 15 percent hlasov. Vo voľbách vyhrala koalícia PS/Spolu. "Neinformujem sa o súkromnom programe pána predsedu. Je to jeho súkromný program a nie je dôležité, kde je," povedal Pellegrini. Fico podľa Pellegriniho odišiel do zahraničia v sobotu 25. mája. Bolo to v deň, keď sa konali voľby do Európskeho parlamentu. Vrátiť by sa mal o týždeň. Denník Pravda však koncom týždňa informoval, že je na liečení v Izraeli. Aj to je dôvod, prečo Pellegrini o výsledku volieb s Ficom ešte nehovoril. Stať sa tak má až po tom, keď sa Fico vráti. Práve po výsledku volieb sa v niektorých okresných organizáciách strany zdvihla vlna kritiky. Žiadajú, aby Fico spolu s Robertom Kaliňákom zo svojich funkcií odstúpili a novým predsedom by sa stal Pellegrini. Ten o svojich ambíciách hovoriť nechcel. Skonštatoval však, že situácia v Smere by sa mala podľa neho vyriešiť najneskôr do začiatku septembra. Dovtedy sa podľa jeho slov verejnosť dozvie, či bude kandidovať na predsedu Smeru. "Najneskôr na začiatku septembra budeme vedieť jasne povedať, aký bude Smer, akú politiku mieni presadzovať. A potom v druhom kole, kto bude túto politiku v rámci strany napĺňať," doplnil. Ak má byť cieľom Smeru dosiahnuť dobrý výsledok v parlamentných voľbách, so zásadným rozhodnutím alebo uzavretím diskusie nemôže strana čakať do decembra, keď je naplánovaný riadny snem, myslí si Pellegrini, ktorý je podpredsedom Smeru. "Bol by som rád, keby sme mali jasno do leta. Ak nie do leta, tak najneskôr do začiatku septembra," spresnil. "Ak budem môcť tomuto procesu pomôcť, aby Smer mohol pokračovať v ďalšej ére, tak tomu veľmi rád pomôžem. Ak by som mal takémuto procesu škodiť, môžem na rovinu povedať, že škodiť nebudem," doplnil svoju reakciu na prípadnú kandidatúru na post šéfa strany.


Gasquet aj Federer potvrdili rolu favorita, Djokovič prešiel cez Maďara Fucsovicsa

Schmiedlová skončila

Cibulková postúpila

Súhrn žien

Súhrn mužov

Pozrite si súhrn utorňajších výsledkov mužov na US Open 2018.

NEW YORK. Francúzsky tenista Richard Gasquet zvíťazil v 1. kole dvojhry na záverečnom grandslamovom turnaji roka US Open 2018 nad Japoncom Juičim Sugitom 6:3, 6:1, 6:3. Ďalej ide aj sedmička turnaja Marin Čilič. Chorvátsky tenista prešiel cez Rumuna Mariusa Copila, ktorý zápas skrečoval za stavu 7:5, 6:1 a 1:1. Do 2. kola sa prebojoval aj šiesty nasadený Srb Novak Djokovič, ktorý zdolal Maďara Mártona Fucsovicsa 6:3, 3:6, 6:4 a 6:0. Nezaváhal ani druhý nasadený Roger Federer, Švajčiar si poradil s Japoncom Jošihitom Nišiokom v troch setoch 6:2, 6:2, 6:4. Roger Federer (Švaj.-2) - Jošihito Nišioka (Jap.) 6:2, 6:2, 6:4 Alexander Zverev (Nem.-4) - Peter Polansky (Kan.) 6:2, 6:1, 6:2 Novak Djokovič (Srb.-6) - Márton Fucsovics (Maď.) 6:3, 3:6, 6:4, 6:0 Marin Čilič (Chor.-7) - Marius Copil (Rum.) 7:5, 6:1, 1:1 - skreč, Copil odstúpil David Goffin (Belg.-10) - Federico Gaio (Tal.) 6:2, 6:4, 7:6 (5) Pablo Carreno-Busta (Šp.-12) - Malek Jaziri (Tun.) 7:5, 6:2, 6:2 Diego Schwartzman (Arg.-13) - Federico Delbonis (Arg.) 6:2, 7:6 (6), 6:2 Fabio Fognini (Tal.-14) - Michael Mmoh (USA) 4:6, 6:2, 6:4, 7:6 (4) Lucas Pouille (Fr.-17) - Yannick Maden (Nem.) 7:6 (6), 6:2, 7:5 Kei Nišikori (Jap.-21) - Maximilian Marterer (Nem.) 6:2, 6:2, 6:3 Julien Benneteau (Fr.) - Marco Cecchinato (Tal.-22) 2:6, 7:6 (5), 6:3, 6:4 Čchung Hje-on (Kór. rep.-23) - Ričardas Berankis (Litva) 4:6, 7:6 (6), 6:0, 2:0 - skreč, Berankis odstúpil Richard Gasquet (Fr.-26) - Juiči Sugita (Jap.) 6:3, 6:1, 6:3 Frances Tiafoe (USA) - Adrian Mannarino (Fr.-29) 6:1, 6:4, 4:6, 6:4 Nick Kyrgios (Aus.-30) - Radu Albot (Mold.) 7:5, 2:6, 6:4, 6:2 Matthew Ebden (Aus.) - Filip Krajinovič (Srb.-32) 7:6 (1), 6:7 (5), 4:6, 6:1, 6:4 Tennys Sandgren (USA) - Viktor Troicki (Srb.) 6:3, 6:4, 6:2 Laslo Djere (Srb.) - Leonardo Mayer (Arg.) 6:4, 6:4, 4:6, 2:1 - skreč, Mayer odstúpil Hubert Hurkacz (Poľ.) - Stefano Travaglia (Tal.) 6:2, 2:6, 7:6 (6), 3:0 - skreč, Travaglia odstúpil Michail Kukuškin (Kaz.) - Noah Rubin (USA) 6:3, 6:1, 4:6, 7:6 (3) Joao Sousa (Portug.) - Marcel Granollers-Pujol (Šp.) 6:2, 6:2, 6:3 Jan-Lennard Struff (Nem.) - Tim Smyczek (USA) 7:6 (2), 6:4, 6:3 Marcos Baghdatis (Cyp.) - Michail Južnyj (Rus.) 6:4, 6:4, 2:6, 3:1 - skreč, Južnyj odstúpil Gael Monfils (Fr.) - Facundo Bagnis (Arg.) 7:6 (4), 3:6, 6:0, 6:0 Jaume Munar (Šp.) - Ruben Bemelmans (Belg.) 5:7, 6:3, 7:6 (3), 2:6, 6:1 Pierre-Hugues Herbert (Fr.) - Juki Bhambri (India) 6:3, 7:6 (3), 7:5 John Millman (Aus.) - Jenson Brooksby (USA) 6:4, 6:2, 6:0 Philipp Kohlschreiber (Nem.) - Yannick Hanfmann (Nem.) 7:6 (3), 5:7, 6:4, 6:4 Nicolas Mahut (Fr.) - Corentin Moutet (Fr.) 6:2, 7:5, 5:7, 6:4 Robin Haase (Hol.) - Mackenzie McDonald (USA) 4:6, 4:6, 6:3, 6:1, 6:3 Alex de Minaur (Aus.) - Taro Daniel (Jap.) 6:0, 6:1, 6:2 Benoit Paire (Fr.) - Dennis Novak (Rak.) 7:6 (6), 3:6, 7:5, 7:6 (5)


Ukázali, ako bude vyzerať bratislavský River Park II

Prvé vizualizácie zverejnili na svojom webe architekti.

BRATISLAVA. Na brehu Dunaja  pribudnú nové rezidenčné budovy aj planetárium ako pokračovanie River Parku,. Takmer rok potom, čo sa objavili prvé nákresy, ako by mohol komplex vyzerať, zverejnila architektonická kancelária GFI na svojom webe prvé vizualizácie nábrežia. Bývalý Park kultúry a oddychu (PKO), ktorý už zbúrali, má podľa záberov nahradiť planetárium Dunajská kvapka. Ústredným bodom celého priestoru má byť podľa zobrazení architektonickej kancelárie nová budova s netypickým tvarom. Vynikať by mala nielen tvarom, ale aj farebnosťou. “Dizajn planetária mal byť ikonický a vytvoriť akýsi landmark územia, či sa to však podarilo, je otázne,” napísala na facebooku skupina Yimby, ktorá sa venuje architektúre Bratislavy. Planetárium bola jedna z podmienok primátora Iva Nesrovnala výmenou za to, že mestské pozemky na nábreží dostane firma Henbury Development za symbolickú cenu jedno euro. , Mesto malo voči nej dlhy, jej súčasným nástupcom je firma Woal. Základ komplexu River Park II majú tvoriť štyri budovy v tvare lichobežníka. Budovy by mali mať najviac deväť poschodí, v projekte sa počíta s takmer tristo bytmi a vyše 170 apartmánmi. Podzemné garáže by mali zvládnuť až 660 áut. Súčasťou komplexu budú aj reštaurácie, kaviarne či obchody. Developerom projektu River Park II je Cresco Group aj finančná skupina J&T Real Estate.


Basketbalista NBA prišiel o sestru, bola obeťou streľby

NEW YORK. Amerického basketbalistu Reggieho Bullocka z klubu NBA New York Knicks postihla rodinná tragédia, jeho sestra Keiosha Mooreová bola jednou z troch obetí streľby v meste Baltimore. Zomrela vo veku 22 rokov. "Nikdy som sa necítil tak zlomený. Zlyhal som ako brat a ochranca už druhýkrát," zverejnil na sociálnej sieti Bullock, ktorý prišiel násilnou smrťou už o druhého súrodenca. Loading
 ... Krídelník Bullock dohral minulú sezónu v drese Los Angeles Lakers, za Knicks ešte nenastúpil, keďže sa lieči po operácii chrbta. Správu priniesol server ESPN.


Objavili pozostatky netopiera, ktorý vedel behať po štyroch

WELLINGTON, BRATISLAVA. Skamenelé pozostatky hrabavého netopiera, ktorý našu planétu obýval pred miliónmi rokov, objavili vedci na Novom Zélande. Bol trikrát väčší ako ten súčasný a vážil štyridsať gramov. Lietal, ale behal aj po štyroch a na zemi si hľadal potravu prehrabáváním vegetácie. Okrem rastlinnej stravy sa živil aj drobný stavovcami. Nález oznámili v časopise Scientific Reports. Zuby a kosti zvieraťa, ktoré žilo pred 16 až 19 miliónmi rokov, boli nájdené u bývalého banského mesta Saint Bathans v strede Južného ostrova Nového Zélandu. Vedci na mieste nálezu pracujú už 16 rokov. "Špecializované zuby a veľký rozmer (nájdeného tvora) prezrádzajú, že ... vedľa rastlinnej stravy sa živil aj drobnými stavovcami podobne ako jeho niektorí juhoamerickí bratranci," uviedla pre agentúru AFP autorka štúdie Sue Handová. Patril do "rodiny netopierov, ktorí kedysi žili v južných častiach Austrálie, Nového Zélandu, Južnej Ameriky a možno aj Antarktídy", dodala Handová. Len v minulom storočí na Novom Zélande vyhynul hrabavý netopier Mystacina robusta. V súčasnosti na ostrove žije iba hrabavý netopier Mystacina tuberculata, ktorý dorastá do šiestich až siedmich centimetrov. Praveký netopier dostal meno Vulcanops jennyworthyae podľa Jenny Worthyovej, ktorá ho našla, a podľa rímskeho boha ohňa Vulkána, ktorý v mene odkazuje na tektonický charakter Nového Zélandu. "Tento zvláštny netopier patrí medzi tie najpodivnejšie skameneliny, na ktoré sme tu narazili," komentoval nález člen výskumného tímu, Novozélanďan Alan Tennyson. Medzi jeho kolegami sú vedci z Austrálie, Británie a Spojených štátov. Územia Austrálie, Nového Zélandu, Južnej Ameriky a Antarktídy boli pred 500 miliónmi rokov prepojené superkontinentom Gondwana. Po jeho rozpade a klimatickom ochladení sa vývoj hrabavých netopierov a ich juhoamerických príbuzných oddelil, tvrdia vedci. doi:10.1038/s41598-017-18403-w


Lekáreň vo vlastnej kuchyni: toto sú pomocníci na migrénu či pokazený žalúdok

Možno ani netušíte o zázrakoch u seba v domácnosti.

Nie vždy, keď máte zdravotné problémy, musíte nutne siahnuť po liekoch z lekárne. Londýnsky lekár a sexuológ Rob Hicks vo svojej knihe „Staromódne liečebné postupy – od arzénu po džin“ opisuje spôsoby, ako odstrániť jednoduché zdravotné komplikácie pomocou toho, čo máme v kuchyni, respektíve v domácnosti. Autor síce priznáva, že nie všetky tieto postupy boli testované ako klasické lieky, mali by však pomáhať. Ak vám rastie doma v kvetináči táto dužinatá zelená rastlinka s pichľavými listami, zabudnite na tabletky. Jej dužine sa pripisuje množstvo prospešných účinkov, napríklad pri psoriáze, popáleninách či herpese. Pomáha však aj pri migréne a bolesti hlavy, keďže pôsobí upokojujúco na svalstvo. Mnohé migrény sú podľa neurológa Fayyaza Ahmeda spôsobené práve svalovými kŕčmi okolo krku a hlavy. Odporúča rozrezať list aloe vera a použiť jej dužinu na tvár a ruky, upokojujúco pôsobí aj vôňa rastliny. Pri hnačke či vracaní stráca človek tekutiny, ale aj veľkú časť solí z krvi, ktoré udržiavajú správny pomer tekutín v tele. Dehydratáciu môže zvrátiť pitie slanej vody po vyvarení ryže. Odporúča to britský profesor gastroenterológie Christopher Hawkey. „Ryža obsahuje sacharidy, ktoré sa v tele premieňajú na cukor. Ten naštartuje absorpčné mechanizmy v črevách, čo pomáha pri vstrebávaní vody a soli,“ hovorí. Stačí teda uvariť akýkoľvek typ ryže podľa návodu a poriadne ju osoliť. Prevarenú vodu nechajte vychladnúť a vypite v priebehu dňa. Ak si viete predstaviť ovsenú kašu iba ako chutné a zdravé jedlo, vedzte, že môže pomôcť aj pri vonkajšom použití. Konkrétne pri svrbivej pokožke, ktorá je sprievodným javom ekzému. „Ovsené vločky obsahujú látky, ktoré majú antipruritické vlastnosti – to znamená, že znižujú pocit svrbenia. Taktiež obsahujú oleje, ktoré majú zjemňujúce účinky, teda hydratujú pokožku,“ hovorí dermatológ Anthony Bewley. Radí, že pomôcť by mohol 20-minútový kúpeľ z ovsených vločiek. Ak si však nechcete vaňu zašpiniť priamo vločkami, vložte ich napríklad do ponožiek či iného vrecúška, zaveste ich okolo vodovodného kohútika a nechajte nimi tiecť vodu. Kúpeľ potom robte v tejto precedenej tekutine. Ocot má podľa Roba Hicksa dlhú históriu v medicíne. Obväz namočený v octe opakovane prikladajte na kožu s modrinami po dobu desať až dvadsať minút. Takáto aplikácia niekoľkokrát za deň pomôže zvýšiť prietok krvi pri povrchu kože a ten rozptýli nahromadenú krv, ktorá tvorí modriny. Tie sú totiž spôsobené únikom krvi z malých ciev, takzvaných kapilár, pod kožu. Dojčiace ženy nezriedka trpia bolesťami či zapálenými prsníkmi, ktoré sa objavujú vtedy, keď sa mliečne žľazy upchajú a infikujú. Ako však v takomto prípade môže pomôcť kapusta? Rob Hick uvádza, že kapusta obsahuje rôznorodé látky, ktoré majú protizápalové účinky. Tie všetky majú vplyv na spriechodnenie mliečnych žliaz a odstránenie infekcie. Doktor odporúča vložiť listy kapusty do podprsenky až na dve hodiny a tento úkon opakovať. Na druhej strane však upozorňuje, že kapusta môže znížiť tvorbu mlieka, preto ju na prsníkoch netreba nechávať dlhšie, než je potrebné. Štúdia, ktorá sa zameriavala práve na použitie kapustných listov pri infekcii prsníkov ukázala, že ženám s týmto problémom skutočne pomáhala a nemali problém s dojčením ani šesť týždňov po použití.


Vlhová skončila v Maribore štvrtá, Velez-Zuzulová vypadla v prvom kole

Víťazkou slalomu v Maribore sa stala Američanka Mikaela Shiffrinová.

MARIBOR. Slovenská reprezentantka Petra Vlhová obsadila štvrté miesto v nedeľňajšom slalome Svetového pohára alpských lyžiarok v slovinskom Maribore. Vlhová v súčte oboch kôl zaostala iba o 10 stotín za obhajkyňou slalomového glóbusu Švédkou Fridou Hansdotterovou, ktorá sa prvýkrát v sezóne predrala na tretí stupienok. Víťazkou sa stala fenomenálna Američanka Mikaela Shiffrinová, ktorá si napriek veľkej chybe v druhom kole pripísala 24. slalomové víťazstvo v pretekoch SP v kariére a piate v tejto disciplíne v aktuálnej sezóne. "Každé preteky sú odlišné. V tréningu sa snažím pracovať rovnako na slalome aj obrovskom slalome, čo je v mojom prípade zmena v porovnaní s predchádzajúcimi sezónami. Dnes som nepodala najlepší výkon a o to som radšej, že som uspela. Dnes to nevyšlo Veronike Velez-Zuzulovej, minule mne a pokračuje náš súboj o malý glóbus. Dnes som získala výhodu a to je dôležité, lebo Veronika je fakt dobrá," vyhlásila víťazka na tlačovej konferencii. Keďže slovenská stálica Veronika Velez-Zuzulová nedokončila dobre rozbehnuté 1. kolo, Shiffrinová zvýšila svoj náskok na čele slalomového poradia na 110 bodov. Vlhová po 50-bodovom zásahu zostala štvrtá. "Urobila som chybu. Sama neviem, čo sa vlastne stalo. Musím si pozrieť video a vyhodnotiť si to. Nemyslím si, že za to môže krátky tréningový výpadok. Riskovala som. Slalom je aj o takýchto chybách," uviedla Veronika Velez-Zuzulová na webe pravda.sk. V Maribore sa v šiestom slalome sezóny 2016/2017 vôbec prvýkrát stalo, že Slovenka chýbala na stupňoch víťazov. V štartovnej listine 1. kola figuroval v tejto sezóne rekordný počet 81 slalomárok, 22 z nich svoju jazdu nedokončilo vrátane Velez-Zuzulovej. Vlhová, ktorej tréner Livio Magoni vytýčil trať prvého kola, sa zaradila po prvej časti na priebežnú štvrtú pozíciu s odstupom 0,48 sekundy na Shiffrinovú. V druhom dupla na plyn až po prvom medzičase a hoci iba stotinku zaostala za najrýchlejším časom kola, rozhodovali stotinky a celosezónny fakt, že najlepšie slalomárky sezóny si dokážu v každej súťaži svoje pozíciu udržať. Vlhovej tak k stupňom chýbala desatina. "Nie je to na zahodenie, ale bola som veľmi blízko k pódiu, takže ma to mrzí. Nič sa nedá robiť, som rada aj za štvrté miesto. Chýbalo mi k tomu viac v prvom kole, najmä na začiatku tam boli rezervy. Ani v druhom kole som hore nevedela zrýchliť, ale potom to už išlo dobre a keď som prišla do cieľa, tak som si myslela, že by to mohlo na pódium stačiť," konštatovala v cieli pre TASR Vlhová. V celkovom poradí Svetového pohára Shiffrinová zvýšila náskok pred rýchlostnou špecialistkou Švajčiarkou Larou Gutovou už na 305 bodov. Velez-Zuzulová klesla zo šiestej na siedmu priečku, Vlhová je ôsma. Výsledky slalomu SP v Maribore: 1. Mikaela Shiffrinová (USA) 1:39,61 min, 2. Wendy Holdenerová (Švaj.) +0,19 s, 3. Frida Hansdotterová (Švéd.) +0,31, 4. Petra VLHOVÁ (SR) +0,41, 5. Nina Lösethová (Nór.) +0,88, 6. Šárka Strachová (ČR) +1,34, 7. Ana Buciková (Slovin.) +1,48, 8. Bernadette Schildová (Rak.) +1,52, 9. Chiara Costazzová (Tal.) +1,84, 10. Ilka Štuhecová (Slovin.) +1,85, ... Veronika VELEZ-ZUZULOVÁ (SR) vypadla v 1. kole Celkové poradie SP (po 18 z 37 súťaží): 1. Shiffrinová 948 b., 2. Lara Gutová (Švaj.) 643, 3. Tessa Worleyová (Fr.) 563, 4. Sofia Goggiová (Tal.) 547, 5. Štuhecová 539, 6. Holdenerová 455, 7. VELEZ-ZUZULOVÁ 390, 8. VLHOVÁ 384 Poradie v slalome (6 z 10): 1. Shiffrinová 500 bodov, 2. VELEZ-ZUZULOVÁ 390, 3. Holdenerová 340, 4. VLHOVÁ 271, 5. Strachová 241, 6. Hansdotterová a Lösethová po 222


Brusel poskytne školákom milióny eur na ovocie, zeleninu a mlieko

Peniaze na zdravú stravu dostanú aj slovenské deti.

BRUSEL. Aj v školskom roku 2019/2020 milióny detí v školách členských krajín Európskej únie dostanú mlieko, ovocie a zeleninu v rámci školského systému EÚ. Uviedla to v stredu Európska komisia (EK). Podľa údajov EK v školskom roku 2017/2018 tento program bol prospešný pre viac ako 20 miliónov detí v celej Únii. V stredu boli schválené príspevky na vnútroštátne rozpočty na programy EÚ v oblasti ovocia, zeleniny a mlieka v školách v období 2019/2020. Celkovo bolo vyčlenených 250 miliónov eur, z toho 145 miliónov na program distribúcie ovocia a zeleniny a 105 miliónov na mlieko a rôzne mliečne výrobky. Distribučný program dopĺňajú viaceré vzdelávacie opatrenia, ktoré učia deti spoznávať poľnohospodárstvo a podporujú zdravé stravovanie. V prípade Slovenska bude cez uvedený program vyplatených 2,115 milióna eur na čerstvé ovocie a zeleninu a 1,011 milióna eur na mlieko. Eurokomisár pre poľnohospodárstvo Phil Hogan v správe pre médiá uviedol, že vďaka školskému programu EÚ môžu mať európski školáci prospech z výživných, bezpečných a vysoko kvalitných potravín, ktoré vyrábajú európski poľnohospodári. Komisia v stredu zverejnila aj hodnotiacu správu, podľa ktorej sa v školskom roku 2017/2018 do školského systému EÚ zapojilo približne 159-tisíc škôl. Počas tohto obdobia bolo vďaka viac ako 182 miliónom eur z rozpočtu EÚ európskym deťom rozdaných 255 500 ton čerstvého ovocia a zeleniny a 178 miliónov litrov mlieka. Krajiny, ktoré sa chcú zapojiť do školského systému EÚ, musia vždy do konca januára podať EK žiadosť o podporu. Orientačné rozdelenie rozpočtu EÚ na každý členský štát je založené na počte žiakov v každej krajine. Vnútroštátne orgány môžu voľne previesť časť prideleného rozpočtu (20 až 25 percent) z jedného sektora do druhého. Výber distribuovaných produktov je založený na zdravotných a environmentálnych požiadavkách, sezónnosti, rozmanitosti a dostupnosti. Členské štáty môžu podporovať miestny alebo regionálny nákup, ekologické výrobky, domáce dodávateľské reťazce s dôrazom na environmentálny prínos a systémy poľnohospodárskej kvality.


Za pálenie kníh v Poľsku sa jeden z kňazov ospravedlnil

VARŠAVA. Kňaz z farnosti v prístavnom meste Gdansk na severe Poľska, ktorý sa cez víkend "preslávil" verejným pálením kníh a iných predmetov, sa v stredu za svoje konanie ospravedlnil. Čin tohto a ďalších dvoch kňazov farnosti Matky cirkvi vyvolal pobúrenie a paralely s totalitnými režimami či inkvizíciou. Informovali o ňom aj mnohé zahraničné médiá. Kňazi však tvrdili, že konajú v súlade s učením Biblie týkajúcom sa modlárstva. Pálili pritom knihy o čarodejníckom učňovi Harrym Potterovi, publikácie o hinduizme, africkú masku, figúrky slona i mačky, ako aj dáždnik s obrázkom kreslenej postavičky Hello Kitty. Príspevok podrobne popisujúci ich čin sa objavil na facebookovej stránke evanjelizačnej skupiny SMS z neba. Práve na tejto stránke Rafal Jaroszewicz, jeden z troch zúčastnených kňazov, zverejnil v stredu vyjadrenie, že mu je to "veľmi ľúto". "Pálenie kníh a iných predmetov bolo nešťastné," napísal Jaroszewicz. Dodal, že to nebolo namierené voči žiadnej sociálnej skupine alebo náboženstvu, ani voči knihám či inej kultúre. Ešte v pondelok pritom Jaroszewicz svoj čin pred kritikmi bránil, keď napísal, že "sníva o dni", keď "zabíjanie nenarodených detí" vyvolá taký istý rozruch ako pálenie kníh. Vedenie katolíckej cirkvi v Poľsku sa napriek opakovaným výzvam na odsúdenie k tejto udalosti nevyjadrilo. Agentúra AFP citovala reakciu rešpektovaného komentátora Lukasza Turského, ktorý "účasť detí" - miništrantov z farnosti - na pálení kníh a ďalších predmetov označil za "obzvlášť trestuhodnú". Pripomenul, že v roku 1821 Heinrich Heine vo svojej dráme Almansor prišiel s prorockým výrokom: "Tí, čo pália knihy, napokon budú upaľovať aj ľudí." V komentári v denníku Gazeta Wyborcza Turski pokračoval, že "o niečo vyše sto rokov neskôr, v nacistickom Nemecku, knihy Heineho a (Thomasa) Manna a mnohých ďalších významných umelcov v Berlíne pálili na kope a o niekoľko rokov neskôr v krematóriách spaľovali... obete ideologického šialenstva údajne civilizovaného sveta". Kauza s pálením kníh sa objavila v situácii, keď sa vplyvná katolícka cirkev v Poľsku snaží riešiť dôsledky bezprecedentných odhalení o pedofílii medzi kňazmi. Z prieskumu spoločnosti Kantor Millward Brown, ktorého výsledky zverejnili v pondelok, vyplýva, že 64 percent Poliakov si želá sekulárny štát, ďalších 29 percent opýtaných je proti a sedem percent nedokázalo zaujať nijaký názor.


Nemeckí priemyselníci kritizujú Britániu pre nejasný postoj k brexitu

Podľa šéfa Združenia nemeckého priemyslu sa zdá, že neexistuje jediná pozícia, na ktorej je britská vláda dohodnutá.

BERLÍN. Združenie nemeckého priemyslu kritizuje britskú vládu pre nejasný postoj k brexitu. V súvislosti s tým, že Veľká Británia a Európska únia začínajú nové kolo rokovaní o britskom odchode z únie, šéf združenia Dieter Kempf v pondelok povedal, že "sa ťažko dá očakávať zreteľný pokrok." Podľa Kempfa sa zdá, že neexistuje jediná pozícia, na ktorej je britská vláda dohodnutá.Šéf Združenia nemeckého priemyslu dodal, že britské návrhy na colné dohody po odchode krajiny z EÚ si budú vyžadovať "neprimerane veľké byrokratické úsilie" a sú pre firmy nepraktické. Podľa Kempfa Veľká Británia musí urobiť jasné vyhlásenia o podmienkach svojho odchodu.


V Bangkoku a na letiskách posilnili bezpečnosť pre možné útoky

Bezpečnosť posilnili v Bangkoku a jeho blízkom okolí, obzvlášť okolo turistických atrakcií a veľvyslanectiev.

BANGKOK. Polícia v Thajsku v pondelok oznámila, že posilnila bezpečnosť v Bangkoku, na letiskách v hlavnom meste a v okolitých provinciách, keďže dostala informácie o možných bombových útokoch koncom októbra. Informovala o tom tlačová agentúra DPA. Zástupca policajného šéfa Srivara Ransibrahmanakul povedal novinárom, že osoby, ktoré chcú zaútočiť na metropolu, sú zrejme zo skupiny, ktorá podnikla v auguste sériu bombových útokov v strednom a južnom Thajsku. Bezpečnosť bola posilnená v Bangkoku a jeho blízkom okolí, obzvlášť okolo turistických atrakcií a veľvyslanectiev. Tajná služba vyhlásila, že útoky sú plánované v období od 25. do 30. októbra. V auguste došlo v Thajsku za jediný deň k 11 bombovým útokom, zacieleným na turistické strediská a vládne budovy v siedmich provinciách. Zahynuli pri nich štyria ľudia a zranenia utrpelo vyše 30 ďalších osôb, pripomenula v pondelok tlačová agentúra DPA. Srivara vysvetlil, že stav zvýšenej pohotovosti v októbri súvisí s výročím vzniku Národného revolučného frontu (BRN), povstaleckej skupiny aktívnej na juhu Thajska. Thajská vláda odmieta žiadosti o nezávislosť troch, prevažne moslimských provincií na juhu. Povstalecké nálady tam počas druhej polovice 20. storočia tleli pod povrchom, ale v roku 2004 povstanie opäť vypuklo a odvtedy si už vyžiadalo tisíce ľudských životov. Polícia spolupracuje na sprísnení bezpečnostných opatrení aj s prevádzkovateľmi turistických atrakcií a nákupných centier po celom hlavnom meste - a zároveň vyzýva verejnosť, aby bola ostražitá a informovala úrady v prípade, že sa vyskytne niečo podozrivé.


Komora učiteľov vypracovala návrh etického kódexu pre pedagógov

Komora je pripravená byť partnerom ministerstva pri vytváraní definitívnej podoby kódexu.

BRATISLAVA. Slovenská komora učiteľov vypracovala návrh etického kódexu učiteľa. Komora pritom deklaruje, že je pripravená byť partnerom ministerstva školstva pri vytváraní definitívnej podoby etického kódexu. Ako agentúru SITA informoval prezident Slovenskej komory učiteľov Vladimír Crmoman, kódex by by sa mal čo najskôr stať súčasťou zákona o pedagogických a odborných zamestnancoch. Kódex podľa komory učiteľov vymedzuje normy správania sa pedagogických a odborných zamestnancov, podobne ako je to aj v iných profesiách, napríklad pri lekároch, zdravotných sestrách či sudcoch. Návrh etického kódexu učiteľa už odoslali aj ministerstvu školstva, parlamentnému výboru pre vzdelávanie, vedu, mládež a šport, riaditeľským organizáciám a Štátnej školskej inšpekcii.Etický kódex sa venuje všeobecným povinnostiam učiteľa ako aj vzťahu učiteľa k svojej profesii a k spoločnosti a tiež vzťahu učiteľa so žiakmi a ich zákonnými zástupcami. Definuje napríklad, že poslaním učiteľa je chrániť najvyššie ľudské hodnoty a slobodu na ceste za vzdelaním v duchu princípov humanizmu a demokracie. Rovnako zdôrazňuje, že učiteľ žiakom podáva pravdivé, objektívne poznatky a vedomosti spôsobom, ktorý ich vedie k samostatnému uvažovaniu a kritickému mysleniu. Učiteľ má podľa kódexu tiež rešpektovať individuálne výchovno-vzdelávacie potreby žiaka s ohľadom na žiakove osobné možnosti a schopnosti.Kódex ďalej napríklad definuje, že učiteľ sa má celoživotne vzdelávať, zvyšovať svoju kvalifikáciu a získavať najnovšie informácie a poznatky zo svojho odboru, ktoré aplikuje vo výchovno-vzdelávacom procese. Rovnako má prispievať k vytvoreniu spravodlivého a inkluzívneho školského prostredia prostredníctvom okamžitého riešenia náznakov či prejavov extrémizmu, diskriminácie, predsudkov a šikanovania. Učiteľ si tiež podľa kódexu má budovať vzťah so žiakmi založený na vzájomnej úcte a rešpektovaní.


Neapol prepisoval klubové rekordy. Hamšík: Ukázali sme našu silu

Neapolčania štyri kolá pred koncom súťaže strácajú na druhé AS Rím už len jediný bod.

RÍM. Futbalisti SSC Neapol využili prehru AS Rím v mestskom derby proti Laziu a po triumfe 1:0 na ihrisku Interu Miláno atakujú druhé miesto v tabuľke. Neapolčania štyri kolá pred koncom súťaže strácajú na AS už len jediný bod. O výhre hostí, ktorí nastúpili v základnej zostave aj so svojím kapitánom Marekom Hamšíkom, rozhodol tesne pred prestávkou Jose Callejon. Využil fakt, že japonský obranca Interu Juto Nagatomo v snahe odkopnúť loptu pred brankárom minul, a nikým nekrytý skóroval. Pre španielskeho útočníka to bol tretí gól z predchádzajúcich štyroch zápasov. Hamšík bol na ihrisku do 72. minúty, keď ho vystriedal Allan. "Pred zápasom sme vedeli, že AS Rím prehral a máme šancu sa k nemu priblížiť. Inter bol veľmi silný protivník, no ukázali sme našu silu a zaslúžene vyhrali," vravel slovenský reprezentant pre svoj oficiálny web. Neapolčania chcú v zostávajúcich štyroch dueloch naplno bodovať. "Sme radi, že sme znížili stratu na rímske mužstvo. Do konca súťaže absolvujeme ešte štyri zápasy. Chceme v nich naplno bodovať. A potom uvidíme, na ktoré miesto to bude stačiť," dodal Hamšík. Neapolčania v nedeľu večer viackrát prepísali históriu klubu. Nikdy sa nestalo, že SSC v sezóne vyhral oba zápasy v Ríme (AS, Lazio) i v Miláne (AC, Inter). Neapol v tejto sezóne na súperových ihriskách triumfoval už jedenásťkrát, čo je nový klubový rekord. V Miláne naposledy vyhral oba zápasy ešte v sezóne 1932/1933.


Jednomotorové lietadlo narazilo do elektrárne v Nemecku, pilot zahynul

Príčiny tragédie zatiaľ nie sú známe. V oblasti panovalo priaznivé počasie a dobrá viditeľnosť.

MELLE. Jednomotorové dvojmiestne lietadlo typu Diamond DA 20 A1 narazilo vo štvrtok v meste Melle v okrese Osnabrück v nemeckej spolkovej krajine Dolné Sasko do veternej elektrárne. Podľa hovorcu Spolkového úradu pre vyšetrovanie leteckých nehôd (BFU) v Braunschweigu išlo o prvé podobné nešťastie svojho druhu na území Nemecka. Skúsený 40-ročný pilot, ktorý bol na palube stroja sám, nehodu neprežil, informoval Severonemecký rozhlas (NDR). Príčiny tragédie zatiaľ nie sú známe, pretože v oblasti panovalo priaznivé počasie a dobrá viditeľnosť. Objasní ich tak až vyšetrovanie za účasti odborníkov. Polícia predbežne skúma všetky možné alternatívy.


Nemecká ministerka spravodlivosti podporila maďarských socialistov

Snahou opozície v Maďarsku bude presadiť, aby sa  zdroje EÚ dostali na správne miesta.

BUDAPEŠŤ. Sociálni demokrati pracujú na tom, aby boli sociálne práva v Európe rozšírené na každého, a popritom chcú posilniť právny štát v EÚ. Povedala to v pondelok v Budapešti nemecká ministerka spravodlivosti Katarina Barleyová po schôdzke s predsedom opozičnej Maďarskej socialistickej strany (MSZP) Bertalanom Tóthom. "Chceme tiež dosiahnuť, aby spolupráca jednotlivých členských krajín Únie bola založená na vzájomnej úcte a vzájomnom uznaní," zdôraznila Barleyová, ktorá je aj líderkou kandidátky Sociálnodemokratickej strany Nemecka (SPD) vo voľbách do Európskeho parlamentu. Podľa agentúry MTI Tóth podotkol, že maďarskí socialisti podporujú spoločnú reguláciu minimálnej mzdy a minimálnych dôchodkov. "Našou snahou bude presadiť, aby zdroje EÚ sa dostali na správne miesta: aby slúžili vzdelávaniu, zdravotníctvu a ochrane životného prostredia". Predseda MSZP povedal, že premiér Viktor Orbán má v Únii čoraz menej priateľov, pričom okruh priateľov MSZP sa neustále rozširuje. Ako príklad uviedol nadchádzajúcu návštevu lídra kandidátky Strany európskych socialistov pre voľby do EP Fransa Timmermansa, ktorý bude hosťom zjazdu MSZP. S Timmermansom sa maďarskí socialisti podľa Tótha zhodujú v tom, že je nutné spoločne bojovať proti všetkým populistickým a extrémistickým silám, ktoré nemajú záujem na spolupráci v EÚ, ale na spôsobení rozkolu, na spomalení integrácie a na uplatnení iba vlastných záujmov.


Geneticky upravená koža zachránila život sedemročnému chlapcovi

Európski výskumníci urobili jedinečný zákrok. Kombinovali úpravu génov a kmeňové bunky.

BRATISLAVA. Skupina európskych vedcov vypestovala z kmeňových buniek náhradnú pokožku. Experimentálna liečba zachránila život sedemročnému chlapcovi a položila základy novej terapie. Jedinečný zákrok opisuje nová štúdia v časopise Nature. Chlapec od narodenia trpel genetickou poruchou, ktorá spôsobuje rozsiahle kožné lézie a pľuzgiere. Takzvaná choroba motýlich krídel môže byť pre pacientov smrteľná. Ich koža je mimoriadne jemná a poškodí sa aj pri minimálnej záťaži. Sedemročnému dieťaťu pôvodom zo Sýrie ostávalo v roku 2015 pred zásahom lekárov iba dvadsať percent pokožky a bol v umelom spánku. V čase, keď ho prijali v nemeckej nemocnici už jeho telo pokrývali obrovské zapálené rany. Prišiel takmer o celú epidermu - vrchnú časť pokožky. Zvýšila len pokožka na chlapcovej hlave a malý kúsok na ľavej nohe. Aby dokázal zvládať bolesť, lekári mu podávali morfium. Jedinou chlapcovou nádejou bola riskantná a radikálna experimentálna liečba. Michele de Luca z Centra pre regeneratívnu medicínu na talianskej univerzite v Modene sa rozhodol vyskúšať málo testovanú techniku. Pacient podstúpil transplantáciu kože pomocou geneticky modifikovaných kmeňových buniek. Ľudská pokožka totiž obsahuje vlastné zásoby špecializovaných kmeňových buniek, vďaka ktorým sa epiderma dokáže v priebehu života obnovovať. Bunky sa obmieňajú približne každý mesiac. De Luca použil biopsiu malého zvyšku chlapcovej nepoškodenej pokožky a naklonoval bunky, ktoré síce zodpovedali chlapcovmu tkanivu. Boli geneticky upravené tak, aby neobsahovali nebezpečnú mutáciu, ktorá spôsobuje chorobu motýlich krídeľ. Upravené bunky vedci použili na pestovanie novej pokožky, ktorú odoslali späť do Nemecka. Umelej pokožky bolo dosť na to, aby pokryla takmer celé chlapcovo telo. Pacientovi ju lekári transplantovali v sérii troch operácií. V priebehu prvého mesiaca upravená pokožka zrástla s hlbšími vrstvami kože a o dva roky neskôr už bola pokožka dieťaťa plne funkčná. Podľa slov lekárov dnes dieťa vedie život bežného zdravého chlapca. „Všetky naše dáta nám naznačujú, že ide o stabilný stav,“ povedal De Luca pre The Guardian. Aj keď je príliš skoro tvrdiť, že má liečba široké uplatnenie a bude mať celoživotný efekt, vedci považujú zákrok za úspešný. „Táto štúdia poskytuje návod, ktorý možno využiť pri ďalších terapiách kmeňovými bunkami, ktoré kombinujú bunky živého darcu a génovú terapiu,“ píšu autori v štúdii. DOI: 10.1038/nature24487


Na východe Ukrajiny je nezvestných takmer tristo ľudí, tisíc mŕtvych neidentifikovali

Podpredsedníčka ukrajinského parlamentu obvinila Rusko z toho, že blokuje pokrok pri identifikácii nezvestných.

KYJEV. V Donbase je nezvestných 294 ľudí a vyše tisíc mŕtvych sa zatiaľ nepodarilo identifikovať. Informovala o tom vo štvrtok podpredsedníčka ukrajinského parlamentu Iryna Heraščenková, členka humanitárnej podskupiny trilaterálnej kontaktnej skupiny, ktorú tvoria zástupcovia Ruska, Ukrajiny a Organizácie pre bezpečnosť a spoluprácu v Európe (OBSE). V prípade nezvestných sa Heraščenková odvolala na údaje Ukrajinskej bezpečnostnej služby (SBU). "Používame zoznam rukojemníkov a nezvestných osôb, ktorý zostavila SBU," uviedla. V prípade vyše tisícky neidentifikovaných obetí sa Heraščenková odvolala na údaje Medzinárodného výboru Červeného kríža (MVČK). "Ukrajinská strana, agentúry, ktoré hľadali nezvestné osoby, robia všetko, čo môžu, aby našli ľudí a identifikovali ich," povedala Heraščenková. Poznamenala, že v roku 2017 bolo nájdených 71 mŕtvych, z ktorých 18 bolo odovzdaných separatistom v Donbase. Vo februári 2018 boli dve mŕtvoly ruských občanov odovzdané Rusku. Pracovníci MVČK však majú obmedzený prístup do oblastí pod kontrolou separatistov v Donbase a niekedy im nedovolili navštíviť tamojšie väznice, a to ani väznice v Rusku, kde sú zadržiavaní ukrajinskí občania, dodala Heraščenková a obvinila Rusko z toho, že blokuje pokrok pri identifikácii nezvestných.


Tillerson je frustrovaný z Trumpa, prekážajú mu najmä jeho tweety

Americký minister zahraničných vecí sa s Trumpom v mnohom nezhodne, spoločnú reč našli v otázke ruských sankcií.

WASHINGTON. Americký minister zahraničných vecí Rex Tillerson v utorok povedal, že jeho vzťahy s prezidentom Donaldom Trumpom sú dobré, aj keď priznal, že sa obaja nezhodujú v otázke tzv. jadrovej dohody s Iránom z roku 2015. "On a ja máme rozdielne názory na veci ako JCPOA a na to, ako ju (túto dohodu) máme využiť," uviedol Tillerson pred novinármi vo Washingtone v zmienke o oficiálnom názve dohody, ktorým je Spoločný komplexný akčný plán (JCPOA). Šéf diplomacie USA v tejto súvislosti zdôraznil, že keby takéto názorové rozdiely nemali, zrejme by prezidentovi dobre neslúžil ako minister. Trump dohodu medzi Teheránom a šiestimi svetovými veľmocami o iránskom jadrovom programe už viackrát ostro kritizoval. Tillerson je podľa amerických médií čoraz viac frustrovaný Trumpom, ktorý najmä svojimi tweetmi často podkopáva jeho prácu ministra zahraničných vecí, píše agentúra DPA. Obaja sa dostali do sporu aj v iných oblastiach, napríklad v životnom prostredí. Tillerson, bývalý šéf ropného a plynárenského koncernu Exxon Mobil, podporoval zotrvanie USA pri parížskej klimatickej dohode, Trump sa však rozhodol od nej odstúpiť. Keď v júni vypukla katarská kríza, Tillerson vyzval všetky strany na zdržanlivosť, pokým Trump si pripísal časť zásluh za rozpútanie sporu medzi Katarom a jeho arabskými susedmi. Napriek všetkému Tillerson v utorok trval na tom, že s prezidentom majú dobré vzťahy. "Prezident mi opakovane vyjadril dôveru. Máme dobrý vzťah," povedal. "Volá mi neskoro v noci cez víkendy, keď mu niečo vojde do hlavy a chce sa rozprávať. Môže mi zavolať kedykoľvek, je to však veľmi otvorený vzťah, v ktorom mu môžem bez okolkov povedať svoje názory. Tillerson vyhlásil, že on ani Donald Trump "nie sú nadšení" novými sankciami proti Rusku schválenými Kongresom. Podľa Tillersona sankcie ukazujú, že Američanov Moskva hnevá, hoci si želajú, aby mali Spojené štáty fungujúci vzťah s touto jadrovou veľmocou. Tillerson vo vyčerpávajúcom, podrobnom hodnotení svojho šesťmesačného pôsobenia v ministerskom kresle vyjadril v utorok ľútosť nad zhoršeným vzťahom s Ruskom a poukázal na krok Moskvy, ktorá nariadila znížiť počet zamestnancov amerických diplomatických zastupiteľstiev v Rusku o vyše 750. Avšak Spojené štáty napriek tomu dosiahli podľa Tillersona určité úspechy v spolupráci s Ruskom, keďže sa im spoločne darí zmierňovať násilie v Sýrii. Tillerson tiež oznámil, že počas svojej cesty na Filipínach, ktorá sa začne v nedeľu 6. augusta, sa stretne s ruským ministrom zahraničných vecí Sergejom Lavrovom.


Baška bude znova kandidovať na post trenčianskeho župana

Trenčianskemu kraju sa podľa Jaroslava Bašku darí vo všetkých oblastiach, preto sa rozhodol znova kandidovať.

TRENČÍN. Úradujúci predseda Trenčianskeho samosprávneho kraja (TSK) Jaroslav Baška sa bude o post prvého muža kraja uchádzať aj pre nasledujúce päťročné volebné obdobie. Kandidatúru oznámil v utorok pri Omarovej studni na Trenčianskom hrade. "Trenčianskemu samosprávnemu kraju sa za posledné štyri roky darí vo všetkých oblastiach, v ktorých má kompetencie, a preto som sa rozhodol opätovne kandidovať. Máme pripravených veľmi veľa zaujímavých projektov. Najviac finančných prostriedkov chceme v tom ďalšom období investovať do zdravotníckej infraštruktúry a do cestnej infraštruktúry, pretože tá je naozaj vo veľmi zlom stave," zdôvodnil svoju kandidatúru Baška. Baška očakáva, že volebná účasť v regionálnych voľbách 4. novembra bude vyššia ako pred štyrmi rokmi. "Počas štyroch rokov sme sa naozaj snažili robiť kampaň, vysvetľovať ľuďom, o čom sú kompetencie samosprávneho kraja," doplnil predseda TSK. Na predsedu TSK kandiduje Baška s podporou strán Smer, Most-Híd a Strany zelených. Rovnaká koalícia je vytvorená aj na poslancov Trenčianskeho samosprávneho kraja. Doterajší počet 45 poslancov TSK by sa mal v nasledujúcom volebnom období zvýšiť o dvoch. Vzhľadom na počet obyvateľov by mal pribudnúť jeden poslanec pre okres Prievidza a ďalší pre Trenčiansky okres. Rozhodovať o tom budú na pondelkovom (3. 7.) zasadnutí poslanci zastupiteľstva TSK. O funkciu predsedu TSK majú záujem i ďalší kandidáti. SNS chce nominovať Silviu Sivákovú Nemcovú, ktorá je v súčasnosti prednostka Okresného úradu v Prievidzi, za SaS ohlásila kandidatúru poslankyňa Národnej rady a TSK Renáta Kaščáková. V roku 2013 sa o kreslo predsedu TSK uchádzalo šesť kandidátov. Za Smer Baška, za koalíciu KDH, OKS, SaS, NOVA, Most-Híd, SDKÚ-DS Jozef Lohyňa, za koalíciu Zmena zdola a DÚ Juraj Smatana, kandidátom KSS bol Peter Palko, nezávislými kandidátmi Ľubomír Žabár a Marián Herdel. Predsedom TSK sa po prvom kole volieb stal Baška.


Twitter zrušil tisíce účtov na Blízkom východe za šírenie propagandy

Zablokovaný bol tiež účet Saudiho Kahtáního, niekdajšieho poradcu saudského princa.

SAN FRANCISCO. Twitter zrušil 4258 účtov zo Spojených arabských emirátov, ktoré prostredníctvom falošných mien šírili tweety o Katare a Jemene. Zablokovaný bol tiež účet Saudiho Kahtáního, niekdajšieho poradcu saudského korunného princa Muhammada bin Salmána. Informovala o tom agentúra Reuters. Kahtáního účet bol zablokovaný necelý rok po vražde saudskoarabského novinára Džamala Chášukdžího na konzuláte krajiny v Istanbule. Princov poradca bol po Chášukdžího vražde prepustený zo služby. Kahtání stál na čele tlačového odboru kráľovského súdu v Saudskej Arábii. Zároveň mal na starosti tím, ktorého úlohou bolo chrániť povesť Saudskej Arábie a brániť krajinu pred kritikou na sociálnych sieťach. Exporadca bol tiež poverený formuláciou oficiálneho stanoviska Saudskej Arábie v spore s Katarom a v oblastiach, ako sú bezpečnosť či ľudské práva. Od 22. októbra 2018, čo bolo krátko po jeho prepustení, nenapísal na twitteri Kahtání nič. Podľa zdrojov agentúry Reuters mal však stále veľký vplyv. Saudskoarabská prokuratúra uviedla, že Kahtání sa podieľal na pláne Chášukdžího repatriovať. Úrady ale neoznámili, či bol zatknutý a podľa nemenovaných zdrojov nie je medzi osobami, ktoré boli za vraždu novinára postavené pred súd. Twitter neoznámil, prečo Kahtáního účet zablokoval až teraz, uviedol iba, že porušil pravidlá o manipulácii. Zablokovaných bolo tiež šesť ďalších účtov napojených na vládu Saudskej Arábie. Tie sa prezentovali ako nezávislé médiá, ale v skutočnosti šírili provládne názory. Zrušil bolo tiež 267 účtov v SAE a Egypte, ktoré boli zapojené do "mnohostrannej informačnej operácie" namierenej proti Kataru a Iránu. Účty zároveň podporovali Rijád. Podľa Twitteri tieto účty spravovala súkromná spoločnosť DotDev, ktorá sídli v Abú Zabí a má pobočku v Káhire. Zároveň Twitter zablokoval veľkú sieť 4258 účtov spravovaných zo SAE. Kto, za účty, ktoré šírili kritiku Kataru a Jemenu, stojí, ale spoločnosť neuviedla. Saudská Arábia a SAE stoja v jemenskej vojne v čele koalície, ktorá na strane vlády bojuje proti šiitskym povstalcom. Koalícia sa opakovane stala terčom kritiky ľudskoprávnych organizácií, ktoré ju vinia z bombardovania civilných cieľov. Politický podtext má aj kritika Kataru. Spojené arabské emiráty, Saudská Arábia, Bahrajn a Egypt na začiatku júna 2017 oznámili, že prerušujú diplomatické styky s Katarom, a vyhlásili proti nemu dopravné a obchodné blokádu. Katar podľa nich podporuje teroristické organizácie a destabilizuje bezpečnosť v regióne. Katar obvinenia odmieta. Minulý mesiac zablokoval Facebook 350 falošných profilov a stránok šíriacich saudskoarabskú propagandu, uviedla agentúra Reuters. Zrušil tiež ďalších 350 účtov napojených na marketingové spoločnosti v Egypte a Spojených arabských emirátoch.


Vlhová bude bojovať o titul majsterky sveta, zjazd do kombinácie zvládla skvelo

Preview

1. kolo online

Pred 2. kolom

2. kolo online

Súhrn

Fotogaléria

Reakcie osobností

Ohlasy médií

Osudný deň

Hrdý otec

Alpská kombinácia - 1. kolo (zjazd): AARE. Slovenská reprezentantka Petra Vlhová je ôsma po zjazdárskej časti pretekov v piatkovej kombinácii na MS v alpskom lyžovaní 2019 vo švédskom Aare. Líderkou pred rozhodujúcou slalomovou časťou je Rakúšanka Ramona Siebenhoferová. Len o jednu stotinu sekundy bola pomalšia Slovinka Ilka Štuhecová, tretie miesto patrí Nórke Ragnhild Mowinckelovej so šesťstotinovým mankom. Vlhovej patrí ôsme miesto spoločne s americkou legendou zjazdového lyžovania Lindsey Vonnovou, ktorá sa v Aare lúči s bohatou a úspešnou kariérou. Obe stratili na Siebenhoferovú 72 stotín sekundy. "Počítala som so stratou okolo sekundy, sekunda a pol by bola dobrá. Prišla som do cieľa, mala so sedem desatín a vedela som, že najlepšie zjazdárky sú už v cieli a to ma potešilo. Mám dobrú pozíciu," vyznala sa v cieli slovenská lyžiarka. Sneženie ju neodradilo od snahy zariskovať a atakovať čo najlepší čas: "Viditeľnosť nebola najlepšia, ale dalo sa ísť a je to ok. Neviem ako postavia a či upravia nejako slalom, uvidíme na prehliadke." Vlhovej čas 1:13,43 minúty v zjazde znamená, že do slalomovej časti vstúpi ako absolútna favoritka na medailu. Jej najväčšia a za štandardných okolností jediná súperka Wendy Holdenerová zo Švajčiarska, obhajkyňa titulu, získala na ňu malý náskok rovných troch desatín, čo predznamenáva dramatický súboj. Celkovo sa v kombinačnom zjazde predstavilo 35 pretekárok. Slalomová časť kombinačných pretekov žien sa začne v piatok popoludní o 16:15. V kombinácii zjazdu a slalomového kola medzi aktérkami chýbala azda najväčšia favoritka Američanka Mikaela Shiffrinová. Rovnako sa nepredstavila úradujúca olympijská šampiónka Švajčiarka Michelle Gisinová, ktorá je zranená a na svetovom šampionáte chýba. Výslednica zjazdu do kombinácie mala svoje dve veľké špecifiká. Pre poveternostné podmienky (sneženie, hmla, vietor) posunuli štart nižšie na métu super-G. Niektoré pretekárky využili súťaž na tréning nedeľného špeciálneho zjazdu, napríklad Vonnová zašla rovnaký čas ako Vlhová aj preto, že tesne pred cieľom vypustila pár stotín sekúnd. Lichtenštajnka Tina Weiratherová naopak využila jazdu na odskúšanie si extrémnych sklzov a v cieli za Slovenkou prekvapujúco zaostala o 26 stotín. Zaujímavý súboj sa črtá v súboji o bronz (ak berieme do úvahy, že o zlato a striebro zabojujú Vlhová a Holdenerová - pozn. red.). Veľmi dobre zašla zjazd Nórka Ragnhild Mowinckelová (66 stotín pred Vlhovou) a v slalome nie je horšia ako rýchlostné súperky. Niečo vyše polsekundy na ňu stratila lepšia slalomárka Federica Brignoneová z Talianska a univerzálna Kanaďanka Marie-Michele Gagnonová pri veľkej poldruhasekundovej strate musí ísť do slalomu s veľkou dávkou rizika. Dvadsaťtriročná Vlhová predtým absolvovala v dejisku šampionátu všetky tri tréningy zjazdu a vo všetkých sa kontinuálne zlepšovala. Najlepší výkon napokon podala v piatkovej súťaži. Premiéru na vrcholnom podujatí v alpskej kombinácii mala vlani vo februári na zimných olympijských hrách v Pjongčangu a hneď z toho bolo piate miesto s odstupom 65 stotín sekundy na bronzovú medailu. O dva týždne neskôr na pretekoch Svetového pohára v Crans Montane už bola tretia. Víťazka pretekov v Aare sa stane zrejme poslednou majsterkou sveta v alpskej kombinácii, túto disciplínu zrejme na najbližšom šampionáte nahradí paralelný slalom.


Ahojte, Ja som Peter Sagan, parodoval Slováka jeho kolega

Online prenos

Profil etapy

Sagan stratil rivala

Oss paroduje Sagana

Saganova finta

Fotogaléria

Video

TOULOUSE. V krátkych videách na televíznom kanáli Eurosport odpovedá počas Tour de France Peter Sagan fanúšikom na ich otázky. Vo štvrtok mal slovenský cyklista vysvetliť, kto sa stará jazdcom o bicykle po etape. Odpovedať sa im rozhodol sám nositeľ zeleného dresu. Teda aspoň ten dočasný. Daniel Oss, tímový kolega Petra Sagana, si požičal slávny úbor a zahral sa na vedúceho pretekára bodovacej súťaže so všetkým, čo k tomu patrí.


Najväčším filantropom v súčasnosti je Bill Gates

NEW YORK. Americký filantrop Andrew Carnegie sa raz vyjadril, že "nikto sa nemôže stať bohatým bez toho, aby neobohatil aj iných. Človek, ktorý zomrie bohatý, odišiel v hanbe". Mnohí úspešní podnikatelia sa v určitom období svojho života začínajú deliť s bohatstvom so svojou komunitou. Stávajú sa filantropmi. Ich posudzovatelia tvrdia, že sa týmto prejavuje ich ušľachtilosť, kritici za tým vidia úľavy na daniach. Nech sú dôvody ich štedrosti akékoľvek, peniaze na charitu sú potrebné a majú určitý vplyv aj na ich vlastný život. Superboháči poskytli spolu na dobročinné účely 106,8 miliardy USD (101,32 miliardy eur). Údaj publikovala výskumná organizácia Wealth-X. Americký portál msn však neuviedol, za aké obdobie sa skumulovala táto suma. Najväčším filantropom súčasnosti je Bill Gates, ktorý daroval na dobročinné účely už 27 miliárd USD. Svoje projekty väčšinou uskutočňuje prostredníctvom Nadácie Bill & Melinda Gatesovci. Hneď za ním nasleduje Warren Buffett, predseda správnej a výkonnej rady spoločnosti Berkshire Hathaway, ktorý vynaložil na charitu 21,5 miliardy USD. V roku 2006 sľúbil, že zo svojho bohatstva dá 85 % nadácii Gatesovcov a iným podobným nadáciám. Na treťom mieste sa nachádza George Soros, predseda investičného fondu Soros Fund Management. Má aj prezývku Muž, ktorý položil na lopatky Bank of England. V krátkom čase predal 10 miliárd GBP (11,68 miliardy eur). Operáciou dosiahol zisk 1 miliardu USD. Obchod uskutočnil v roku 1992 počas čiernej stredy, tesne pred vypuknutím britskej finančnej krízy. Soros poskytol už 8 miliárd USD na rozvoj obcí a miest, sociálne služby, rozvoj zdravotníctva a výchovu. Mexičan Carlos Slim Helú je jedným z troch najbohatších mužov sveta. Doteraz poskytol prostredníctvom viacerých charitatívnych organizácií na šľachetné ciele 4 miliardy USD. Michael Bloomberg je zakladateľ a predseda správnej rady spoločnosti Bloomberg Media a Nadácie Bloomberg. Na početné veľké projekty najmä v školstve poskytol 3 miliardy USD. Mark Zuckerberg patrí medzi najmladších multimiliardárov. Založil Facebook a podpísal Giving Pledge, v ktorej sľúbil, že najmenej polovicu zo svojich prostriedkov, ktoré zarobí v živote, venuje na dobročinné účely. Doteraz na ne vyčlenil 1,6 miliardy USD. V zozname 20 najväčších filantropov súčasnosti aj ten posledný, Dietmar Hopp, nemecký podnikateľ a spoluzakladateľ softvérovej spoločnosti SAP, prostredníctvom Ditmar Hopp Stiftung poskytol na rozvoj lokálneho školstva, športu a zdravotníctva viac ako 1 miliardu USD.


Lajčák sa stretol so šéfom maďarskej diplomacie

Ministri si vymenili názory na viacero zahraničnopolitických tém.

BRATISLAVA. Minister zahraničných vecí a európskych záležitostí Miroslav Lajčák sa v stredu stretol na pôde rezortu diplomacie s ministrom zahraničného obchodu a zahraničných vecí Maďarska Pétrom Szijjártóom. Do Bratislavy pricestoval, aby sa tu zúčastnil na slávnostnom podpise zmluvy o výstavbe elektrizačného prepojenia, ktoré patrí medzi strategické cezhraničné projekty Slovenska v oblasti energetiky. Ako informoval tlačový odbor rezortu, ministri ocenili dobrú úroveň vzájomných vzťahov medzi oboma krajinami a venovali sa možnostiam zintenzívnenia spolupráce nielen v oblasti energetiky a infraštruktúry, ale aj v ďalších sférach bilaterálnej spolupráce, osobitne vo formáte V4, ktorého predsedníctvo Maďarsko preberie už v tomto roku. „Obaja partneri tiež diskutovali o téme nadchádzajúceho summitu V4 vo Varšave k rozdielom v kvalite rovnako označených potravín v rámci Únie. Zhodli sa, že je to príležitosť, aby Únia a jej inštitúcie preukázali schopnosť konať v prospech obyvateľov Únie, k čomu by mal dopomôcť jasný a konkrétny signál v podobe spoločného vyhlásenia V4 k danej téme,“ dodáva tlačový odbor. Ministri si vymenili názory na rad zahraničnopolitických tém, s dôrazom na vývoj udalostí na západnom Balkáne, v Sýrii a Iraku. Lajčák pozval maďarského rezortného kolegu na bezpečnostnú konferenciu Globsec, ktorá sa bude konať v máji.


STĹPČEK PETRA SCHUTZAMzdový tlak je racionálnejší nástroj ako štátne zvyšovanie minimálnej mzdy

Rozhovor s Jaguarom

Automobilky

Dodávatelia

Ostatné odvetvia

Stĺpček

Platové nároky zamestnancov slovenských automobiliek sú prirodzenou podobou života v sektore, ktorý prosperuje veľmi dobre, ba až skvele, a je ťahúňom celej ekonomiky. Hoci mzdy vo Volkswagene sú vysoko nadpriemerné a v Peugeote i v Kii na slovenské pomery tiež slušné, kým budú ľudia vo výrobe – a nenahradia ich roboty –, dovtedy sa budú biť o vyšší podiel na ziskoch firiem, sýtení pocitmi, že ich terajší zárobok je nezaslúžene nízky. Pocity to môžu byť aj opodstatnené, pričom porovnávacou mierkou nemusia byť ani platy v centrálach materských firiem, čo je skresľujúce. Ak obraz rozšírime, tak podľa štatistík patrí Slovensko medzi tie krajiny EÚ, kde sa v pomere k HDP rozdeľuje na platoch podpriemerne. Mzdový tlak v automobilkách, ktoré už čelia čoraz naliehavejšiemu nedostatku kvalifikovanej sily, je preto tiež nástroj, ktorý by mohol celé Slovensko posúvať bližšie k priemeru. Preč od charakteristiky, že vysoká produktivita sa páruje s nízkou cenou práce. Nástroj je to určite racionálnejší než štátne zvyšovanie minimálnej mzdy.


V Grécku zatkli muža, pred parlamentom hodil benzínový kanister

ATÉNY.Muža vo veku 64 rokov zatkli v pondelok po tom, ako hodil o zem kanister s benzínom pred budovou gréckeho parlamentu v Aténach. Informoval o tom policajný zdroj, ktorý citovala tlačová agentúra AFP. Kanister s benzínom nevybuchol a nikto neutrpel zranenia. Muža chytili pri tom, ako nesie na palici pripevnené ďalšie štyri kanistre a okrem toho aj menšiu nádobu s benzínom. Motív mužovho činu nie je zatiaľ známy. Budova parlamentu sa nachádza na rušnej križovatke Atén a býva častým terčom demonštrantov pri protestoch. Členovia radikálnej anarchistickej skupiny s názvom 17. november hodili v máji do tejto budovy bomby s farbou a dymové granáty. Chceli tým podporiť uväzneného popredného člena tejto gréckej krajne ľavicovej, extrémistickej organizácie.


V tuniských prezidentských voľbách zvíťazil konzervatívny akademik Saíd

Politickému outsiderovi, prezývanému Robocop, dalo svoj hlas 2,7 milióna voličov.

TUNIS. Jednoznačným víťazom prezidentských volieb v Tunisku sa stal konzervatívny akademik Kajs Saíd, ktorý získal v nedeľnom druhom kole 72,71 percenta hlasov. V pondelok večer to oznámila volebná komisia tejto severoafrickej krajiny. Politickému outsiderovi Saídovi dalo svoj hlas 2,7 milióna voličov. Za jeho súpera, mediálneho magnáta Nabíla Karawího, hlasovalo milión voličov, dodala komisia. Išlo o druhé prezidentské voľby v Tunisku od roku 2014. Odzrkadľovali posun, ku ktorému došlo na tamojšej politickej scéne po roku 2011, v ktorom povstanie v rámci arabskej jari zvrhlo autokratický režim, napísala tlačová agentúra AFP. Saíd, 61-ročný expert na ústavné právo, s prísnym a strohým vystupovaním, si vyslúžil prezývku Robocop. Víťazstvo mu priniesli hlasy mladých voličov, ktorých zlákal na svoj program proti establišmentu. Za Saída hlasovalo približne 90 percent voličov vo veku 18-25 rokov a 49,2 percenta voličov nad 60 rokov, odhadol prieskumný inštitút Sigma. Tuniský zákon umožňuje odvolať sa proti výsledkom volieb do dvoch týždňov - predtým, ako prezident koncom mesiaca zloží slávnostnú prísahu. Volebná komisia ISIE uviedla, že účasť voličov bola 55 percent, teda trochu nižšia v porovnaní s prvotným údajom 58 percent, oznámeným v nedeľu po skončení druhého kola prezidentských volieb. Komisia však zároveň poznamenala, že účasť bola vyššia než v prvom kole 15. septembra. Saíd postavil predvolebnú kampaň na hodnotách revolúcie z roku 2011 a na odmietaní skorumpovaných a Západ kopírujúcich elít. V kampani sa zasadzoval aj za zásadnú decentralizáciu moci. Druhé slobodné prezidentské voľby od revolúcie z roku 2011 sa v Tunisku konali po smrti prezidenta Bádžího Káida Sabsího, ktorý skonal v júli vo veku 92 rokov.


Proruské sily v Donbase utrpeli ťažké straty, tvrdí Kyjev

Podľa správ rozviedky Ukrajinci zabili 15 proruských vojakov a desať ďalších zranili.

KYJEV. Proruské sily v Donbase utrpeli v utorok ťažké straty, informovalo v stredu tlačové oddelenie ukrajinskej vládnej Operácie spoločných síl (OOS). "Podľa správ rozviedky ukrajinské sily zabili 15 ruských okupantov a desať ďalších zranili," uviedol predstaviteľ tlačového oddelenia OOS podplukovník Viktor Šubec, ktorého citovala agentúra UNIAN. Tlačové oddelenie OOS ešte predtým informovalo, že za posledných 24 hodín zahynul v Donbase jeden ukrajinský vojak a traja utrpeli zranenia. Ďalej uviedlo, že v spomínanom časovom období proruské sily podnikli v Donbase 49 útokov na ukrajinské pozície. V sektore mesta Luhansk ostreľovali obec Stanycja Luhanska a snažili sa oslabiť obranné línie pri obci Trojicke. V sektore mesta Horlivka útočili pri dedinách Travneve, Zajceve a Pivdenne. V sektore mesta Doneck útočili pri mestách Avdijivka a Krasnohorivka a obci Opytne. Situácia sa zhoršila aj v sektore mesta Mariupol, najmä pri obciach Talakivka, Voďane a Šyrokyne, dodalo tlačové oddelenie OOS. Podľa najvyššieho predstaviteľa samozvanej Doneckej ľudovej republiky (DĽR) Alexandra Zacharčenka je ukrajinský režim na čele s prezidentom Petrom Porošenkom zodpovedný v Donbase za "najväčšiu tragédiu" od druhej svetovej vojny. Jeho slová zazneli v utorok na zasadnutí ľudového tribunálu, ktorý vyšetruje zločiny Porošenkovho režimu proti ukrajinským civilistom, informovala agentúra TASS. Zacharčenko označil vojnu v Donbase za genocídu. Podľa jeho slov nejde len o použitie vojenskej sily proti civilistom, ale aj o finančnú, hospodársku a dopravnú blokádu i opatrenia zamerané na odopieranie prostriedkov potrebných na život miestnym obyvateľom. Donecká tlačová agentúra (DAN) s odvolaním sa na Ruslana Jakubova, zástupcu DĽR v Spoločnom centre pre kontrolu a koordináciu (JCCC) v Donbase, medzitým informovala, že v utorok pri výbuchu granátu v autobuse v meste Debaľceve zomrelo jedno dieťa a tri ďalšie utrpeli zranenia. Deti vo veku 14-16 rokov sa viezli zo školy domov a jedno z nich malo v batohu granát, ktorý explodoval, dodal Jakubov.


INZERCIAAko si správne sporiť v čase nízkych úrokov?

Počas uplynulých rokov sa na Slovensku stretli tri fenomény. Rástla ekonomika a výrazne klesli úroky na úveroch a aj na sporiacich bankových produktoch. V mnohých to vyvolalo pocit, že sporenie je pri nízkom zhodnotení zbytočné a výhodnejšie je požičať si. Kvôli tomu sa Slováci začali zadlžovať najrýchlejšie z celej Európskej únie. Národná banka Slovenska však už v priebehu minulého roka varovala najmä pred neúmerným rastom úverov a rastúcou zadlženosťou domácností. Mnoho Slovákov dnes totiž nemá zdravo nastavený rozpočet. Môže to byť nebezpečné hlavne v čase, keď začnú úrokové sadzby narastať, ekonomika sa spomalí a ľuďom namiesto úspor ostanú len dlhy. Finančná gramotnosť sa na Slovensku zvyšuje len veľmi pomaly, kvôli čomu stále mnoho ľudí žije od výplaty k výplate. V horšom prípade si pred výplatou ešte aj požičajú. Vytvára to nesprávny návyk, ktorý na rozdiel od návyku sporenia môže v budúcnosti znamenať nemalé finančné problémy. „Veľa ľudí sa riadi heslom, že je jednoduchšie splácať ako šetriť. No neuvedomujú si, že nákupom na splátky si každú kúpu automaticky predražujú,“ hovorí výkonný riaditeľ spoločnosti Finančný kompas Maroš Ovčarik. Znamená to, že človek, ktorý nemá nasporené peniaze, kupuje všetko predražene, často o desiatky percent. „Pokiaľ to človek otočí a namiesto zadlžovania začne sporiť, spraví pre svoj rodinný rozpočet mimoriadne dôležitý krok,“ dodáva Ovčarik. Pritom nie je potrebné začať sporiť veľké sumy. Už len presedlanie od dlhov k sporeniu vám zníži náklady na život. „Zdravo nastavený rozpočet znamená, že človek sa nemusí výrazne obmedzovať a vykazuje prebytok. Nepotrebuje si požičiavať na tovary bežnej spotreby. Jediný akceptovateľný dlh je hypotéka,“ hovorí Pavel Škriniar z Fakulty podnikového manažmentu Ekonomickej univerzity v Bratislave. Práve v čase nízkych sadzieb je dôležité sporiť si na konkrétny účel. Napríklad na dovolenku, poistku za auto či nový nábytok. Jednoducho na veci, ktoré nepotrebujete okamžite, ale raz by ste si ich chceli dopriať. Čím viac cieľov budete mať, tým viac nasporíte. Nemalo by medzi nimi chýbať ani sporenie na horšie časy alebo do rezervy. Niekedy sa stačí zriecť kávy s kamarátmi alebo namiesto obeda v reštaurácii si navariť doma a usporené financie odložiť. Z motivačného hľadiska je preto veľmi dôležité vedieť, na čo si sporíte. Práve tu robí mnoho Slovákov chybu, čo je dôvod, že nevedia sporiť. „Až 60 percent Slovákov si odkladá peniaze bez konkrétneho cieľa. Pokiaľ nemáme zadefinovaný účel sporenia, nemáme prehľad ani o tom, kedy, koľko a na čo si sporíme. Ku sporeniu by sme mali pristupovať systematickejšie. Preto je veľmi dôležité odkladať si peniaze vždy na konkrétny účel alebo vec. Pri takto nastavenom sporení je väčší predpoklad, že budeme v sporení úspešní,“ vysvetľuje PR manažérka 365.bank Linda Valko Gáliková. Už keď dostanete peniaze na účet, mali by ste vedieť, ako ich správne rozdeliť tak, aby ste neminuli všetko, ale ani nemali pocit, že sa príliš uskromňujete. „Domácnosti by sa mohli riadiť osvedčenými finančnými mierami 10 : 20 : 30 : 40 alebo sa k nim čo najviac priblížiť. Pravidlo hovorí, že 10 percent z čistého príjmu by malo ísť na tvorbu krátkodobých rezerv, 20 percent na budovanie dlhodobých aktív ako dôchodok, zabezpečenie detí a podobne. Maximálne 30 percent príjmu môže odchádzať na splátky úverov a 40 percent je suma určená na bežnú spotrebu,“ radí Ovčarik. Takéto rozdelenie a fakt, že si každý mesiac pošlete hoc aj malú sumu na niečo konkrétne, zlepší vašu finančnú disciplínu. Skvelým pomocníkom je rozdelenie bežného účtu na sporiace podúčty, ktorých napríklad 365.bank ponúka až päťdesiat. Nasporené peniaze tak nedávate na jednu kôpku, ale na konkrétne sny a ciele. Peniaze sa vám súčasne aj úročia. Pre niekoho môže byť pravidelné sporenie problémom. Môže sa obávať, že keď odloží z výplaty na sporenie hneď, neostane mu na život, preto nesporí na začiatku. Na druhej strane, ak si včas neodloží, po mesiaci mu nič neostane. Aj pre takýchto ľudí existuje riešenie. „Upravte si sporiaci program na platobnej karte. Platenie je možné nastaviť na zvýšenie platby a toto navýšenie sa odvedie na špeciálny účet. Človek nepociťuje, že sporí, len sa mu peniaze minú o čosi rýchlejšie. Mesačnú úsporu následne prevedie do sporiaceho produktu,“ hovorí Škriniar. Takisto je možné nastaviť si svoje platby kartou tak, aby sa napríklad zaokrúhľovali a takéto „tringelty“ neputujú obchodníkovi, ale na váš sporiaci účet. „Pokiaľ sa človek nevie odhodlať začať sporiť, existujú aj automatické typy sporenia. Tie fungujú na princípe zaokrúhľovania platieb kartou, pričom rozdiel banka pošle na sporiaci účet a úročí. Vo výsledku tak sporí peniaze za klienta. Na konci mesiaca človek zistí, že má bokom odložených aj desiatky eur,“ radí Gáliková. V praxi to vyzerá tak, že v obchode zaplatíte kartou 12 eur a pri zaokrúhľovaní na desiatky aplikácia 365.bank stiahne 20 eur, pričom 8 eur pošle na sporenie. Takisto je možnosť zaokrúhľovať nielen platby kartou, ale aj prevodov. Ak vám teda príde na účet napríklad 12,50 eur, aplikácia vám na účet pošle 12 eur a päťdesiat centov poputuje na sporenie úročené sadzbou 3,65 percenta. Sporíte priebežne a ani neviete ako. „Sporenie, prípadne pravidelné investovanie, by malo byť základným pravidlom každej rodiny. A to bez ohľadu na to, či spláca úver alebo nie,“ vysvetľuje Ovčarik. Práve pri splácaní úveru by ste si mali vytvárať finančnú rezervu a nepriamo sa tak pripravovať aj na možnosť zvýšenia úrokových sadzieb alebo na situácie, ak by vám náhodou klesol príjem. „Sporenie je povinnosť. Už aj pre nastavenie obmedzení Národnou bankou Slovenska. Tie prikazujú bankám testovať klienta, či je schopný splácať aj pri zvýšených úrokových sadzbách. Ak sa sadzby zvýšia a dlžník dovtedy sporil, stačí, ak so sporením prestane a nemusí nijako upravovať svoje mesačné výdavky,“ hovorí Škriniar. Kto nemá sporenie, bude potrebovať zmeniť svoje návyky. Zvýši sa mu totiž mesačná splátka hypotéky, čo predstavuje výdavky navyše. „Sporenie má jednu veľkú výhodu. Ak sa čokoľvek stane a človeku budú chýbať peniaze, stačí so sporením prestať. Prípadne z neho vybrať peniaze a použiť ich. Následne sa dá so sporením pokračovať,“ hovorí Škriniar o potrebe sporenia. Sporenie vás tak môže zachrániť od nepríjemných prekvapení v budúcnosti a možnosti, že budete musieť radikálne znížiť svoj životný štandard. Pravidelné sporenie môže tiež prispieť aj k predčasnému splateniu úveru, čo v konečnom dôsledku znamená veľmi dobre investované peniaze. Pretože to, čo si nasporíte, vám pomôže splatiť skôr záväzky, na ktorých úrokoch by ste v horizonte rokov zaplatili stále viac a viac peňazí. Sporiť sa preto oplatí aj v čase nízkych úrokových sadzieb. Je to vždy výhodnejšie ako požičiavanie.


V Londýne zatkli viac ako 750 účastníkov klimatických protestov

Demonštranti požadujú rázne opatrenia na boj proti klimatickým zmenám.

LONDÝN.Britská polícia zatkla už vyše 750 účastníkov klimatických protestov, ktoré od pondelka prebiehajú v metropole Londýn. Demonštranti požadujúci rázne opatrenia na boj proti klimatickým zmenám sa pokúšajú blokovať časti mestského centra, informovala televízia Sky News. Šéfka londýnskej metropolitnej polície Cressida Dicková kritizovala prevažne mladých demonštrantov za to, že vážne narušujú život v hlavnom meste. Vyzvala ich, aby protestovali zákonným spôsobom, alebo aby "išli domov". "V tomto meste ani v tejto krajine sme nikdy nevideli nič podobného, čo sa týka rozsahu, zložitosti a taktiky, pomocou ktorej demonštranti narušujú zákon," vyhlásila komisárka Dicková, ktorá v polícii pôsobí už 36 rokov. Podľa vlastných slov nikdy nezažila, aby muselo byť počas jednej policajnej operácie zatknutých vyše 700 ľudí. Zdôraznila však, že polícia bude pokračovať v zákrokoch voči nepovoleným protestom, ktoré spôsobujú problémy bežným ľuďom. Demonštranti sa podľa nej môžu legálne zhromažďovať v okolí oblúka Marble Arch, nesmú však blokovať dopravné tepny v okolí stanice metra Oxford Circus a mosta Waterloo Bridge. Na posledne dvoch menovaných miestach policajti zintenzívnili snahy o ukončenie blokád. Na moste Waterloo sa muži zákona pokúšali dostať preč aktivistov, ktorí sa prilepili alebo pripútali k odstavenému nákladnému autu. Metropolitná polícia momentálne čelí kritike z dvoch strán: stúpenci demonštrantov ju odsudzujú za podľa nich príliš tvrdé zásahy. Londýnčania, ktorým blokády komplikujú život, zase kritizujú fakt, že polícia si nevie s protestujúcimi poradiť už šiesty deň. Dicková na to odpovedá, že polícia vykonáva svoju prácu primerane vážnosti a zložitosti situácie. Môže sa pritom pohybovať len v zákonnom rámci, ktorý jej neumožňuje rýchle riešenia. Londýnskej polícii pritom asistujú stovku policajtov povolaných z iných častí Anglicka. Protesty organizujú aktivisti zo skupiny Extinction Rebellion. Požadujú, aby sa boj proti klimatickým zmenám stal hlavnou prioritou britskej vlády. Spomedzi viac ako 750 zatknutých boli obvinenia vznesené len voči niekoľkým desiatkam osôb.


Lacné hypotéky budú dostupné aj v tomto roku

Európska centrálna banka avizuje, že základnú sadzbu, ktorá je v súčasnosti na nule, neplánuje zvyšovať pred ukončením nákupov aktív.

BRATISLAVA. Obdobie nízkych úrokových sadzieb v eurozóne by malo pokračovať aj v roku 2018. Naznačuje to politika Európskej centrálnej banky (ECB), ktorá napriek postupnému rastu spotrebiteľských cien zostáva uvoľnená. Samotná centrálna banka totiž podľa analytičky Poštovej banky Lucie Dovalovej na svojom októbrovom zasadnutí avizovala, že nezačne so zvyšovaním sadzieb skôr, ako ukončí tlačenie peňazí do ekonomiky. "To znamená, že sadzby v eurozóne by sa nemali zvyšovať minimálne do konca tretieho kvartálu 2018," dodala. Pri poslednom uvoľnení menovej politiky pritom centrálna banka v marci 2016 znížila hlavnú úrokovú sadzbu v eurozóne na technickú nulu. Súčasťou prijatých opatrení bolo aj navýšenie mesačných nákupov aktív na úroveň 80 miliárd eur. Cieľom kvantitatívneho uvoľňovania bolo podporiť ekonomický rast eurozóny a zároveň bojovať proti deflácii a naštartovať rast cien.Objem nakupovaných aktív potom od apríla klesol na 60 miliárd eur mesačne a od začiatku roka 2018 sa znižuje na polovicu, teda na 30 miliárd eur. V tomto objeme plánuje banka realizovať svoje nákupy až do septembra 2018. Toto zníženie bolo reakciou na pokračujúci rast hospodárstva v eurozóne. Objem nákupov však môže centrálna banka navýšiť či predĺžiť termín nakupovania aktív, ak sa zhorší ekonomický výhľad. Základná úroková sadzba sa však nemenila a zostala na nule do súčasnosti. "Nízka základná sadzba ECB spolu s jej voľnou menovou politikou sa premieta aj do nižších úrokových sadzieb na medzibankovom trhu. A to sa v konečnom dôsledku premieta aj do poklesu úrokových sadzieb z vkladových a úverových produktov," konštatuje Dovalová.Politika centrálnej banky tak zostáva napriek zmenám programu kvantitatívneho uvoľňovania, teda nákupu aktív, stále voľná v snahe pozdvihnúť infláciu bližšie k 2-percentnému cieľu. "Rada guvernérov ECB očakáva, že hlavné sadzby ostanú na ich terajších úrovniach dostatočne dlho a až poza horizont nákupu aktív. Preto neočakávame, že by sa kľúčový úrok ECB mal zvyšovať pred začiatkom roku 2019," uviedla analytička Slovenskej sporiteľne Katarína Muchová.


V Taliansku sa na cestu zrútil nadjazd, zahynul najmenej jeden človek

Pod zrútenou časťou zostalo zakliesnené minimálne jedno auto, na ďalšie dopadol kamión.

RÍM. Najmenej jedného mŕtveho a štyroch zranených vrátane troch detí si vyžiadala v piatok havária na štátnej ceste medzi talianskymi mestami Miláno a Lecco, na ktorú sa zrútil nadjazd vo chvíli, keď po ňom prechádzal kamión s nadrozmerným nákladom. Agentúra DPA o tom informovala s odvolaním sa na talianske médiá. Pod zrútenou časťou nadjazdu zostalo zakliesnené minimálne jedno auto, na ďalšie dopadol kamión, ktorý sa pri páde prevrátil na bok. Na zverejnených záberoch tiež vidieť, ako iné auto visí prednou časťou vo vzduchu na okraji odtrhnutej vozovky. Medzi zranenými osobami je aj vodič kamióna. Príčina tohto nešťastia, ku ktorému došlo blízko Comského jazera, zatiaľ nie je známa. Oblastná správa ciest však údajne krátko predtým nariadila uzavretie nadjazdu, keďže jej nahlásili, že z neho začala odpadávať omietka.


V Taliansku zrušili zádušnú omšu za šéfa gangu

Miestny arcibiskup považoval podobný obrad v prípade niekoho, kto nežil kresťanským životom, za nevhodný.

RÍM. Arcibiskup Francesco Cacucci a miestny policajný šéf v južnom Taliansku si vynútili zrušenie verejnej omše za údajného bossa kanadského zločineckého gangu Rocca Sollecita, zavraždeného pri Montreale. Sollecita (67) zastrelili v máji, keď šoféroval auto. Kanadská polícia uviedla, že Sollecito mal mimoriadne dobré vzťahy s bývalým údajným bossom montrealskej mafie. Kňaz v meste Grumo Appula v juhovýchodnom talianskom regióne Apúlia, odkiaľ Sollecito pochádzal, zverejnil oznámenie, v ktorom pozval farníkov na zádušnú omšu v pondelok večer 26. decembra, teda na druhý sviatok vianočný. Policajný šéf však nariadil, aby sa omša konala na svitaní a neprilákala veľký dav ľudí. Arcibiskup Cacucci z arcidiecézy Bari-Bitonto v Apúlii sa takisto postavil proti večernej pondelkovej omši a skritizoval ju ako "obrovský škandál". Označil ju ako nevhodnú za niekoho, kto nežil kresťanským životom. Nakoniec sa nekonala žiadna zádušná omša.


Juniorský džudista Fízeľ dosiahol ďalší úspech v Európskom pohári, semifinále trvalo len 53 sekúnd

Vo svojej kategórii opäť porazil súperov ešte pred časovým limitom.

LIGNANO. Mladý banskobystrický džudista Márius Fízeľ zopakoval víťazstvo z Európskeho pohára juniorov z Atén aj na ďalšom turnaji seriálu mládežníckeho EP, tentoraz v talianskom Lignane. V hmotnostnej kategórii do 100 kilogramov opäť deklasoval všetkých súperov pred časovým limitom. V prvom kole zdolal Maďara Vega. V druhom stál proti nemu bývalý majster sveta v dorasteneckej kategórii Serban z Rumunska. Ten potrápil reprezentanta SR najviac, keď najskôr viedol na waza-ari, ale Fízeľ zvrátil duel vo svoj prospech. Semifinále proti Švajčiarovi Eichovi trvalo najkratšie - len 53 sekúnd. Vo finále proti Rusovi Parchominovi v presnej polovici zápasu dosiahol Fízeľ ďalší nevídaný úspech slovenského džuda - dve víťazstvá v Európskych pohároch po sebe. Body z talianskeho Lignana vyniesli mladého člena VŠC Dukla Banská Bystrica aj vysoko vo svetom rebríčku juniorov. Momentálne mu patrí v hmotnostnej kategórii do 100 kilogramov piate miesto. Agentúru SITA informovala Ružena Maťašeje prostredníctvom tlačovej správy trénera Branislava Slaného.


Hrehorčák a Roman zabojujú o titul v zámorských juniorských ligách

Šancu zahrať si vo finále má aj Michal Ivan.

VANCOUVER. Slovenský hokejový útočník Miloš Roman zabojuje o titul v zámorskej juniorskej súťaži Western Hockey League (WHL). Jeho Vancouver Giants zvíťazil v piatkovom piatom zápase semifinálovej série play off nad Spokane Chiefs 3:2 a celkovo triumfoval 4:1 na zápasy. Devätnásťročný center odohral v doterajšom priebehu vyraďovacej fázy 15 zápasov, v ktorých nazbieral 8 bodov (2+6). Vo finále bude súperom Vancouveru lepší z dvojice Prince Albert Raiders - Edmonton Oil Kings.V ďalšej z troch elitných juniorských zámorských súťaží Quebec Major Junior Hockey League (QMJHL) sa vo finále predstaví útočník Patrik Hrehorčák, ktorého tím Rouyn-Noranda Huskies si už v stredu zaistil postup do boja o majstrovskú trofej. Šancu zahrať si vo finále má stále aj obranca Michal Ivan, keďže jeho Drummondville Voltigeurs znížil stav série s Halifaxom Mooseheads na 2:3 na zápasy.


Polievky, šaláty aj cestoviny. Recepty na rýchlu a ľahkú večeru

Na tejto výdatnej hustej polievke si môžete pochutnať bez výčitiek. Je pomerne jednoduchá a jej príprava vám nezaberie veľa času. Prejsť na recept Potrebuje vaše telo viac vlákniny? Riešením je aj takáto ľahká večera. Prejsť na recept Chutia dobre za každých okolností a sú skvelým jedlom aj na cesty. Prejsť na recept Rýchlovka z karfiolu vám nezaberie veľa času. Podávať môžete s knedľou alebo mladými zemiačikmi. Prejsť na recept Na večeru môžete žalúdok odľahčiť receptom plným bielkovín.Prejsť na recept Počas horúcich dní málokto túži tráviť v kuchyni viac času ako je nutné. Uľahčite si život jednoduchým a rýchlym jedlom. Prejsť na recept V lete chutí ešte lepšie, keď je zelenina čerstvá a chutná. Prejsť na recept Mäso môže na tanieri pokojne nahradiť aj zelenina. Vyskúšajte napríklad cestoviny s príchuťou talianskej kuchyne Prejsť na recept Ak si chcete do kuchyne priniesť trochu francúzska, recept s fazuľkou a slaninou je na to ako stvorený. Ako príloha sa výborne hodí bageta. Prejsť na recept Špagety sú jednoduchá a rýchla klasika. Skvele sa hodia na obed i večeru. Prejsť na recept


Sú tri, sú sexi, no najmä vtipné: Kto sú krásky zo SketchShe?

Začalo to s karaoke v aute, teraz majú Austrálčanky státisíce odberateľov a desiatky videí, z ktorých prasknete od smiechu.

Celé to začalo originálnym nápadom troch Austrálčaniek. Kdesi na nerušenom mieste zaparkovali auto, pustili si hudbu, zapli natáčanie na telefóne a v aute predviedli „tanečno-spevácke“ číslo, ktoré spustilo nepretržitý rast fanúšikov na ich sociálnych sieťach aj sieti Youtube. Trojicu, ktorá si hovorí SketchShe, tvoria Shae-Lee Shacklefordová, Lana Kingtonová a Madison Lloydová. Pre mladé krásky je typický mierne provokatívny a úprimný humor. Každá z nich vyzerá k svetu, takže im v celkovom efekte ich videí pomáha aj vzhľad. Jednoducho sa na ne dobre pozerá nech robia čokoľvek. No nespoliehajú sa len na svoj vzhľad, zaujmú vtipnými nápadmi a často aktuálnymi témami. Shae-Lee, Lana a Madison totiž neostali len pri videách v štýle „lip-sync“ alebo inak povedané karaoke, s ktorým začali pred dvomi rokmi. Na ich Youtube kanále nájdete humorom nabité scénky a paródie. Doberajú si, napríklad, ľudí, ktorí sú závislí na sociálnych sieťach, problémy vo vzťahoch alebo každodenné situácie, s ktorými sa stretne každý smrteľník. Vo svojich karaoke šou v aute si zas potrpia aj na prezentáciu a hudbu dotvárajú kostýmami a mejkapom, ale aj hereckými výkonmi. Herectvo im totiž nie je cudzie. Každá z nich sa mu venuje vo svojom živote, okrem toho aj modelingu, písaniu a tvoreniu filmov. Svoj profil s videami založili koncom roka 2014. Odvtedy natočili niekoľko desiatok videí, z ktorých je každé jedno osobité. Natočili dokonca vlastný štvordielny muzikál a z času na čas spolupracujú aj so svojimi austrálskymi mužskými kolegami zo seriálu The Australian Hostel. Loading
 ... V súčasnosti majú ich videá takmer sto miliónov zobrazení a vyše 800 000 odberateľov. Mladé ženy "prespievali" známe hity od Elvisa, skupiny Queen, Nirvany, Katy Perry či Britney Spears. Okolo nich sa to vždy hemží nápadmi, množstvom aktivít a mladými kreatívnymi ľuďmi so zmyslom pre humor. Už po pár mesiacoch od štartu tejto spočiatku nepravdepodobnej kariéry dievčatá zaznamenali úspech aj v USA. Do svojej šou si ich v roku 2015 pozvala Ellen DeGeneresová, ktorá videla jedno z ich najznámejších videí a najmä jedno z prvých – Bohemian Carsody – „autoverzia“ známej piesne od skupiny Queen. Práve tá otvorila dievčatám cestu k úspechu. „Jedno popoludnie sme sa všetky tri stretli, vymysleli sme choreografiu v Laninej izbe a šli sme to celé natočiť do Centennial Parku v Sydney na telefón,“ vysvetlili pôvod veľkého úspechu pre Woman´s Day. Aj keď dievčatá neverili, že sa im naozaj podarí dostať sa do šou známej Ellen, túžili po tom. Ako v rozhovore prezradila Shae-Lee, v roku 2011 si napísala zoznam vecí, ktoré chce stihnúť predtým ako zomrie a na piatom mieste bola práve účasť v šou Ellen DeGeneresovej. Trojica sa prvýkrát stretla prostredníctvom modelingovej agentúry, v ktorej všetky pôsobili. Napriek kráse, ktorá ich spája, ich hlavným zámerom je ukázať, že nejde len o vzhľad. Najmä preto vystupujú odviazane, nekonvenčne a niekedy až šialene. Ich imidž sa zakladá na každodennej prezentácii cez humor, nie krásu. Jediná brunetka v trojici Shae-Lee Shackleford (28) samú seba charakterizuje ako režisérku, autorku textov, herečku a občasnú modelku. Okrem pôsobenia v SketchShe produkuje v Austrálii krátke filmy, absolvovala Austrálsku hereckú akadémiu a Divadelnú školu NIDA, neskôr sa v herectve zlepšovala štúdiom v Los Angeles. Vyrastala s dvoma bratmi, no jeden z nich zomrel v mladom veku. Loading
 ... Najmladšia Lana Kington (26) bola tiež vychovávaná medzi bratmi, no dokonca tromi. Dá sa povedať, že je najvýraznejšou postavičkou humornej dievčenskej skupiny. Sleduje najnovšie trendy a vmiešava ich do nových nápadov v rámci videí, rada sa baví, hrá a píše. Objavila sa v niekoľkých reklamách a písala pre časopisy Maxim Music Feeds a DJ magazines. Loading
 ... Madison Lloyd (28), ktorá sa tak trochu podobá na modelku Gigi Hadid pochádza z Melbourne, s rodinou sa však presťahovala do Sydney. Hovorí o sebe, že svoju povahu zdedila po otcova a je ju všade vidieť a počuť. Vyštudovala komunikáciu a žurnalistiku a ako modelka posledných sedem rokoch pôsobila v niekoľkých reklamách a kampaniach. Ako modelka profesionálka si tak vypestovala istotu pred objektívom kamier a aj keď vo videách SketchShe najčastejšie sedáva na zadnom sedadle auta, určite ju neprehliadnete. Loading
 ...